**Yerin təki haqqında**

**Azərbaycan Respublİkasının Qanunu**

Bu Qanun Azərbaycan Respublikası Konstitusiyasının 94-cü maddəsinin I hissəsinin 11, 13 və 20-ci bəndlərinə uyğun olaraq yer təkinin öyrənilməsi (axtarış, kəşfiyyat), onun səmərəli istifadəsi, mühafizəsi və görülən işlərin təhlükəsizliyinin təmin edilməsi, dövlətin, yer təki istifadəçilərinin, vətəndaşların mənafelərinin qorunması  ilə bağlı münasibətləri tənzimləyir.

**1-ci fəsil**

**ÜMÜMİ MÜDDƏALAR**

##   Maddə 1. Əsas anlayışlar

 1.1. Bu Qanunun məqsədləri üçün aşağıdakı əsas anlayışlardan istifadə edilir:

 1.1.1. yerin təki - yer qabığının yer səthindən və ya torpaq qatından, su obyektlərinin (sututarların) dibindən aşağıda yerləşən, öyrənilməsi və istifadəsi mümkün olan dərinliklərədək uzanan süxurlardan, mineral-xammal ehtiyatlarından, enerji daşıyıcılarından (neft, qaz və s.), təbii və süni qurğulardan, geoloji və texnogen törəmələrdən ibarət hissəsi;

1.1.2. yerin təkindən istifadə münasibətləri - yerin təkinin istifadəsi, öyrənilməsi, işlənməsi və mühafizəsi sahəsində münasibətlər;

1.1.3. faydalı qazıntılar - yer qabığının maddi istehsal sahəsində istifadə edilən təbii mineral törəmələri - filiz, qeyri-filiz, inşaat materialları, yeraltı şirin, mineral, termal, texnoloji və sənaye suları, yanar (neft, qaz, daş kömür, bitium və s.)

1.1.4. ümumi yayılmış faydalı qazıntılar - təbii halda olan və ya cüzi dəyişikliklərə uğramış yerli təsərrüfat ehtiyacları üçün istifadə edilən geniş yayılmış faydalı qazıntılar;

1.1.5. mineral və texnogen törəmələr – yataqların istismarı, saflaşdırılma və kimyəvi-metallurji işlənmə proseslərində faydalı qazıntı kütləsindən ayrılan və istismar, emalı nəticəsində yer səthində toplanan tərkibində mineral maddə saxlayan suxurlar, məhsullar və tullantılardır;

1.1.6. kern - yerin təkinin geoloji kəsilişinin öyrənilməsi məqsədilə buruq qazma işlərində çıxarılan silindrşəkilli süxur nümunəsi;

1.1.7. faydalı qazıntı yataqları- yerin təkində və səthində kəmiyyətcə, keyfiyyətcə və yatım şəraitinə görə kondisiya tələblərinə cavab verən, sənayedə istifadəyə yararlı mineral maddələr toplantısı

1.1.8. kondisiya-faydalı qazıntının sənaye tələblərinə cavab verən sahələrinin konturlaşdırılması, ehtiyatların hesablanması, onun keyfiyyət xüsusiyyətlərinin sənaye tələblərinə uyğunluğunu və dağ-geoloji parametrlərinin yatağının iqtisadi cəhətdən məqsədəuyğun hüdud qiymətlərinin təyini

1.1.9. istismar - ehtiyatı müəyyənləşdirilmiş istismar;

1.1.10. istismarla əlaqədar olmayan işlər – yerin təkində faydalı qazıntıların istismarı ilə əlaqədar olmayan, qurğuların tikilməsi işləri;

1.1.11. istismara verilən sahələr - istismar və istismarla əlaqədar olmayan yeraltı qurğuların tikilməsi, dağ-mədən işləri ilə əlaqədar istehsal tullantılarından istifadə edilməsi, zərərli maddələrin basdırılması (radioaktiv tullantıların basdırılması istisna olmaqla) məqsədilə hüquqi və fiziki şəxslərə verilən yerin təkinin hüdudları;

1.1.12. geoloji-ayırma - geoloji öyrənilmə məqsədilə hüquqi və fiziki şəxslərə ayrılan yerin təkinin hüdudları;

1.1.13. mineral xammal - sənayedə istifadəsi mümkün və səmərəli olan faydalı qazıntı;

1.1.14. mineral-xammal ehtiyatları - geoloji tədqiqatlar və geoloji kəşfiyyat işləri nəticəsində yerin təkində aşkarlanan və ehtiyatları qiymətləndirilən, sənayedə istifadə üçün mümkün və səmərəli hesab olunan faydalı qazıntı ehtiyatları;

1.1.15. mineral-xammal bazası –müəyyən edilmiş qaydada ehtiyatları təsdiq edilmiş, faydalı qazıntı ehtiyatlarının dövlət və sahə balanslarında qeydiyyata alınmış faydalı qazıntı yataqları;

1.1.16. dövlət qeydiyyatı – yerin təkinin geoloji öyrənilməsi, faydalı qazıntıların istismarı, eləcə də istismarla əlaqədar olmayan məqsədlər üçün verilən yerin təki sahələrində aparılacaq işlərin qeydiyyatı;

1.1.17. dövlət uçotu – dövlət qeydiyyatından keçmiş yerin təkinin geoloji öyrənilməsi və istifadəsinin bütün növlərini və vəziyyətini səciyyələndirən sənədlərin (hesabat, xəritə, məlumat vərəqi və digər sənədlərin) uçotu;

1.1.18. dağ-mədən işləri ilə əlaqədar istehsal tullantıları –yataqların istismarı, saflaşdırılma və kimyəvi-metallurji işlənmə proseslərində faydalı qazıntı kütləsindən ayrılan və yerin səthində toplanan mineral xammalın çıxarılması və emalı məhsullar;

1.1.19. faydalı qazıntı təzahürü – yerin təkində və səthində kəmiyyətcə, keyfiyyətcə və yatım şəraitinə görə kondisiya tələblərini qismən ödəyən hazırki iqtisadi şəraitdə istismarı məqsədəuyğun hesab olunmayan mineral törəmələrin toplantısı;

1.1.20. faydalı qazıntı yataqlarının və təzahürlərinin dövlət kadastrı – faydalı qazıntıların ehtiyatlarının kəmiyyətinin və keyfiyyətinin, onlarda olan komponentlərin miqdarının, yataqların işlənməsinin mədən-texniki, hidrogeoloji, ekoloji şəraitini və geoloji-iqtisadi qiymətləndirilməsini səciyyələndirən məlumatların, eləcə də hər bir faydalı qazıntı yataqlarına, təzahürünə dair məlumatların vahid formada (pasport) təsviri;

1.1.21. mədən işləri - istismar, eləcə də onlarla əlaqədar olmayan yeraltı qurğuların tikintisi və istismarı ilə bağlı fəaliyyət növü;

1.1.22. mədən infrastruktur obyekti - mədən fəaliyyəti üçün məcburi olan və istismar müddəti ilə məhdudlaşdırılan yol, su, rabitə, elektrik ötürücü xətti, lent konveyer, hava xətti, quyu qurğuları, tikinti sahəsi, yeməkxana, emalatxana, tərəzi qurğuları, mədən anbarı sahəsi genişləndirmə, pas tökmə sahəsi, tullantı bəndi, transformator, partlayıcı material və əlavə tikinti anbarı kimi müvəqqəti tikililər və binalar;

 1.1.23. rekultivasiya planı (ətraf mühitin uyğunlaşdırılması planı) - mədən işlərinin aparıldığı ərazinin layihəsinə uyğun olaraq, fəaliyyət zamanı və fəaliyyətdən sonra təhlükəsizliyin təmin etməklə torpağın reabilitasiyası və təbiətə reintroduksiyası üzrə fəaliyyətləri göstərən plan;

 1.1.24. yerin təki istifadəçisi - müvafiq icazə sənədi əsasında yer təkindən istifadə edən hüquqi və fiziki şəxslər;

 1.1.25. yer təkindən istifadə müqaviləsinin yerinə yetirilməsi təminatı– yer təki istifadəçisinin müqavilə üzrə öhdəliklərinin icrasına verdiyi təminat. Bu təminat bank zəmanəti, akkreditiv, qiymətli kağızlar, nağd pul vəsaiti, depozitlər və siğorta ola bilər;

 1.1.26. yerin təkindən səmərəli istifadə – ətraf mühitə mümkün az təsir şərtilə yerin təkindəki faydalı qazıntılardan iqtisadi cəhətdən daha faydalı istifadəsi;

 1.1.27. yeraltı qurğu - geotexniki, geoloji, iqtisadi və ekoloji amillər nəzərə alınmaqla, sənaye, elm və ya digər fəaliyyətlərlə bağlı obyektlərin yerləşdirilməsi üçün bir mühit olaraq istifadə edilə bilən yerin altında üç ölçülü bir məkandır.

 1.1.28. yeraltı qurğudan istifadə - faydalı qazıntı çıxarılması ilə əlaqədar olmayan tunellərin, yeraltı yol ötürücülərin, yeraltı anbarların inşası və istismarı;

 1.1.29. icazə - hüquqi və fiziki şəxslərə yer təki sahəsindən istismar, istismarla ilə əlaqədar olmayan yeraltı qurğulardan (tunellər, yeraltı anbarlar, yeraltı yol ötürücülər) istifadə, mineral və texnogen törəmələrdən istifadə, zərərli maddələrin basdırılması (radioaktiv tullantıların basdırılması istisna olmaqla) üçün hüquq verən və istifadəyə verilən yer təki sahəsinin hüdudlarını müəyyən edən yerin təkindən istifadəyəm bu Qanuna və “Lisenziyalar və icazələr haqqında” Azərbaycan Respublikasının Qanununa uyğun olaraq verilən sənəd.

 1.2. Bu Qanunda istifadə olunan digər anlayışlar Azərbaycan Respublikasının normativ hüquqi aktları ilə müəyyən olunmuş mənaları ifadə edir.

##   Maddə 2.Yerin təki haqqında Azərbaycan Respublikasının qanunvericiliyi

##

 2.1.Yerin təki haqqında Azərbaycan Respublikasının qanunvericiliyi Azərbaycan Respublikasının Konstitusiyasından, bu Qanundan, habelə yer təkinin öyrənilməsi (axtarış, kəşfiyyat), onun səmərəli istifadəsi, mühafizəsinə dair tələbləri müəyyən edən Azərbaycan Respublikasının digər qanunvericilik aktlarından ibarətdir.

 2.2. Azərbaycan Respublikasının tərəfdar çıxdığı beynəlxalq müqavilələrlə bu Qanun arasında ziddiyyət yaranarsa, beynəlxalq müqavilələr tətbiq edilir.

##   Maddə 3. Qanunun tətbiq dairəsi

 3.1. Bu Qanun Azərbaycan Respublikasında Azərbaycan Respublikası ərazisində, o cümlədən Xəzər dənizinin (gölünün) Azərbaycan Respublikasına mənsub bölməsində yer təkinin öyrənilməsi (axtarış, kəşfiyyat), onun səmərəli istifadəsi, mühafizəsi sahəsində görülən işlərə şamil olunur.

 3.2. Bu Qanun karbohidrogen faydalı qazıntıların istifadəsi ilə bağlı yaranan münasibətləri tənzimləmir.

 3.3. Energetika ilə bağlı yerin təkindən istifadə münasibətləri Azərbaycan Respublikasının müvafiq qanunvericiliyi ilə müəyyən edilən qaydalarla tənzimlənir.

 3.4. Ələt azad iqtisadi zonasında yerin təkindən istifadə sahəsində münasibətlər “Ələt azad iqtisadi zonası haqqında” Azərbaycan Respublikası Qanununun tələblərinə uyğun olaraq tənzimlənir.

##   Maddə 4.Yerin təki üzərində mülkiyyət hüququ

 4.1. Yerin təki hər hansı fiziki və ya hüquqi şəxslərin hüquqlarına xələl gətirmədən dövlətə mənsubdur.

 4.2. Dövlət mülkiyyətində olan texnogen törəmələr və onlardan çıxarılan faydalı qazıntılara mülkiyyət hüququ müqavilə ilə müəyyən edilir.

 4.3. İcazə ilə ayrılan yer təki sahəsinin hüdudları daxilində icazə sahibi tərəfindən yerin təkindən çıxarılmış faydalı qazıntılar yerin təki istifadəçisinin (icazə sahibinin) mülkiyyətindədir.

 4.4. Yerin təki istifadəçisinin mineral xammala, texnogen törəmələrə sahiblik etmək, istifadə etmək, sərəncam vermək, onlara münasibətdə Azərbaycan Respublikasının qanunvericiliyi ilə qadağan olunmayan hər hansı mülki əqdlər bağlamaq hüququ vardır.

 4.5. İcazə (müqavilə) ilə ayrılmayan sahədən faydalı qazıntıların özbaşına çıxarılması yer təkinin vahid fondu üzərində dövlətin mülkiyyət hüququnun pozulması kimi qiymətləndirilir və çıxarılan faydalı qazıntılara görə dövlətə vurulmuş maddi ziyan müvafiq icra hakimiyyəti orqanının müəyyən etdiyi orqan (qurum) tərəfindən müəyyən edilmiş qaydada ödənilməlidir.

##  Maddə 5.Yerin təkinin vahid dövlət fondu

 5.1. Azərbaycan Respublikasının ərazisində yerin təki bütünlükdə vahid dövlət fondunu təşkil edir və bu fonda yerin təkinin həm istifadə edilən, həm də istifadə edilməyən hissələri, o cümlədən kontinental şelf və dəniz zonası daxildir.

##  Maddə 6. Faydalı qazıntıların sənaye təsnifatı

 6.1. Faydalı qazıntılar sənaye təsnifatına görə yanar, filiz, qeyri-filiz, inşaat materialları, yeraltı su yataqlarına bölünür:

 6.1.1. yanar faydalı qazıntılara - neft, qaz, daş kömür, torf, yanar şist, bitum və s.;

 6.1.2. filiz faydalı qazıntılara - qara, nəcib, əlvan, radioaktiv metallar;

 6.2. qeyri-filiz faydalı qazıntılar aşağıdakı kimi təsnifləşdirilir:

 6.2.1. sənayenin müxtəlif sahələrində istifadə edilən barit, gips, gəc, bor, dolomit, seolit, kvarsit, xörək duzu, flyus, soda, bentonit gili, kaolin gili və s. xammallar;

 6.2.2. qiymətli və yarımqiymətli daşlar: almaz, sapfir, yaqut, beril, zümrüd, akvamarin, əqiq, silisium oniks, yəşəm, opal, dağ bülluru və s.

 6.2.3. inşaat materialları – əhəngdaşı, qum daşı, kərpic gili, tikinti daşları və s.;

 6.3. yeraltı su - şirin, termal, mineral, sənaye, texniki sular.

**2-ci fəsil**

**YERİN TƏKİNDƏN İSTİFADƏ SAHƏSİNDƏ DÖVLƏT TƏNZİMLƏNMƏSİ**

##  Maddə 7.Yerin təkindən istifadənin prinsipləri

 7.1.Yerin təkindən istifadə aşağıdakı prinsiplərə əsaslanır:

 7.1.1. mineral-xammal bazasının genişləndirilməsi və möhkəmləndirilməsi;

 7.1.2. ətraf mühitin mühafizəsinin təmin edilməsi;

 7.1.3. yerin təkindən səmərəli, qənaətli, kompleks və təhlükəsiz istismarını təmin edilməsi;

 7.1.4. kompleks istifadəni təmin etmək üçün mədənçıxarma münasibətlərinin tənzimlənməsi;

 7.1.5. yerin təkindən istifadə edəcək fiziki və hüquqi şəxslərin hüquqlarının və qanuni mənafeyinin müdafiəsi;

 7.1.6. yerin təkindən istifadənin aşkarlıq şəraitində həyata keçirilməsi;

 7.1.7. yerin təkindən istifadəyə investisiyaların cəlb edilməsi üçün əlverişli şəraitin yaradılması;

 7.1.8. yerin təkindən istifadənin ödənişli olması.

##  Maddə 8. Yerin təkindən istifadə sahəsində dövlət tənzimlənməsinin məqsədləri

 8.1. Yerin təkindən səmərəli istifadə sahəsində dövlət siyasətinin əsas məqsədi Azərbaycan Respublikasının mineral xammal bazasının etibarlılığının və təhlükəsizliyinin, eyni zamanda yerin təkindən səmərəli istifadə etməklə rəqabətə davamlı iqtisadi inkişafın təmin edilməsi, yerin təkindən səmərəli istifadəyə xidmət edəcək əlverişli mühitin yaradılması və yüksək effektiv texnologiyalara investisiyaların cəlbinin təşviq edilməsidən ibarətdir.

 8.2. Yerin təkindən istifadə sahəsində dövlət tənzimlənməsinin məqsədləri aşağıdakılardır:

 8.2.1. yerin təki istifadəçilərinin hüquqlarının və qanuni mənafelərinin qoruması;

 8.2.2. yerin təki sahəsində qanunvericiliyin Azərbaycan Respublikasının üzv olduğu beynəlxalq təşkilatlar tərəfindən qəbul olunmuş beynəlxalq standartlara, norma və qaydalara uyğunlaşdırılması;

 8.2.3. mineral-xammal ehtiyatlarından səmərəli istifadə etməklə rəqabətə davamlı iqtisadi inkişafın təmin edilməsi;

 8.2.4. ekoloji təmiz texnologiyaların tətbiqinə əsaslanan, ətraf mühitin sağlamlaşdırılmasına yönəlmiş təbii sərvətlərdən səmərəli və qənaətlə istifadə edilməsi;

8.2.5. mineral-xammal bazasının yaradılması, ondan səmərəli istifadə və yerin təkinin mühafizəsi;

8.2.6. faydalı qazıntıların əsas növlərinin istehsal həcminin müəyyənləşdirilməsi;

8.2.7. mineral-xammal bazasının inkişafı və istismarla əlaqədar olmayan yeraltı qurğuların tikintisi üçün istifadə edilən yerin təki sahələrinin hazırlanması;

8.2.8. Azərbaycan Respublikasının ərazisi, o cümlədən Xəzər dənizinin (gölünün) ona mənsub olan bölməsi daxilində yerin təkinin geoloji öyrənilməsi;

8.2.9. mineral-xammal ixracının müəyyənləşdirilməsi;

8.2.10. yerin təkindən istifadə ilə əlaqədar ödənişlərin tətbiqi və əsas mineral-xammal növlərinin qiymətlərinin tənzimlənməsi;

8.2.11. yerin təkinin geoloji öyrənilməsi, istifadəsi və mühafizəsi, yerin təkindən istifadə ilə əlaqədar işlərin təhlükəsiz aparılması sahəsində standartların (normativlərin, qaydaların) müəyyənləşdirilməsi.

 8.2.12. Sahibkarlara münasibətdə yerin təkindən istifadəyə dövlət nəzarəti “Sahibkarlıq sahəsində aparılan yoxlamaların tənzimlənməsi və sahibkarların maraqlarının müdafiəsi haqqında” Azərbaycan Respublikası Qanununun tələbləri nəzərə alınmaqla həyata keçirilir.

##   Maddə 9. Yerin təkindən istifadə sahəsində dövlətin vəzifələri

##   9.1. Yerin təkindən istifadə sahəsində dövlətin vəzifələri aşağıdakılardır:

 9.1.1. yerin təkindən istifadə sahəsində sahəsində dövlət siyasətinin formalaşdırılması və dövlət tənzimlənməsinin, o cümlədən normativ tənzimləmənin həyata keçirilməsi;

 9.1.2. yerin təkindən istifadənin və mühafizənin, mineral-xammal bazasının inkişafının təmin olunması məqsədilə dövlət proqramlarının, elmi-texniki proqramların hazırlanması və həyata keçirilməsi;

 9.1.3. yerin təkindən istifadənin təmin edilməsi üzrə beynəlxalq əməkdaşlığın həyata keçirilməsi;

 9.1.4. yerin təkinin istifadəyə verilməsi qaydalarının müəyyən edilməsi;

 9.1.5. yerin təkindən istifadə məqsədilə torpaq sahələrinin ayrılması;

 9.1.6. yerin təkinin geoloji öyrənilməsinə, istifadəsinə və mühafizəsinə dair müqavilələr bağlaması, bu Qanuna və “Lisenziyalar və icazələr haqqında” Azərbaycan Respublikasının Qanununa uyğun olaraq icazə sisteminin tətbiq edilməsi;

 9.1.7. yer təki istifadəçilərinin hüquqlarının və yerin təkindən istifadə ilə əlaqədar Azərbaycan Respublikası vətəndaşlarının mənafelərinin qoruması;

 9.1.8. dövlətin təhlükəsizliyi, əhalinin, yerin təki istifadəçilərinin və ətraf mühitin mühafizəsi məqsədilə yerin təkindən istifadəyə məhdudiyyətlərin qoyulması;

 9.1.9. faydalı qazıntı ehtiyatlarının dövlət balansının, o cümlədən ehtiyatların və təzahürlərin dövlət kadastrının aparılması;

 9.1.10. istismarda olan faydalı qazıntı yataqlarının və onların qalıq ehtiyatlarının qiymətləndirməsi;

 9.1.11. yerin təkindən istifadə ilə əlaqədar elmi-tədqiqat və təcrübi-konstruktor işlərinin əlaqələndirməsi;

 9.1.12. mineral və texnogen törəmələrdən səmərəli istifadənin, onların mühafizəsinin və uçotunun aparılması;

 9.1.13. yer təkinin geoloji öyrənilməsi, yerin təki sahəsində faydalı qazıntıların axtarışı, kəşfiyyatı və çıxarılması, istismarla əlaqədar olmayan məqsədlər üçün istifadəyə verilən yer təki sahələrinin və onlarla əlaqədar işlərin dövlət qeydiyyatının aparılması;

 9.1.14. yerin təkindən istifadəyə görə ödənişlərin alınması qaydasının müəyyən edilməsi;

 9.1.15. yer təkinin geoloji informasiya fondunu formalaşdırması, ondan istifadə qaydasının müəyyən edilməsi;

 9.1.16. mineral-xammal bazasının bərpası üzrə dövlət fondunu formalaşdırması;

 9.1.17. ümumi yayılmış faydalı qazıntıların siyahısının müəyyənləşdirməsi;

 9.1.18. faydalı qazıntı yataqlarının icazə olmadan işlənməsi nəticəsində dəymiş ziyana görə normativlərin müəyyən edilməsi;

 9.1.19. istifadəyə verilən yer təki sahələri haqqında geoloji informasiyanın və faydalı qazıntı ehtiyatlarının dövlət geoloji ekspertizasının keçirilməsi qaydalarının müəyyən edilməsi;

 9.1.20. torpaq sahiblərinin onlara məxsus torpaq sahələrinin hüdudlarında öz ehtiyaclarını ödəmək üçün yerin təkindən istifadə qaydalarının müəyyən edilməsi;

 9.1.21. faydalı qazıntı ehtiyatlarının təsdiq edilməsi və silinməsi qaydalarının müəyyən edilməsi;

 9.1.22. faydalı qazıntı ehtiyatlarının dövlət balansının aparılması qaydalarının müəyyən edilməsi;

 9.1.23. faydalı qazıntılar çıxaran müəssisələrin, mədən qazmalarının, buruq quyularının və istismarla əlaqədar olmayan yeraltı quröuların ləğv və konservasiya edilməsi qaydalarının müəyyən edilməsi;

 9.1.24. istismarla əlaqədar olmayan məqsədlər üçün verilən torpaq sahələrinin hüdudlarında yerin təkindən istifadə qaydalarının müəyyən edilməsi;

 9.1.25. faydalı qazıntı yataqlarının kəşfçilərinin mükafatlandırılması qaydalarının müəyyən edilməsi;

 9.1.26. yerin təkindən səmərəli və təhlükəsiz istifadəyə, onun mühafizəsinə və geoloji öyrənilməsinə dövlət nəzarətinin təşkili və həyata keçirilməsi;

 9.1.27. yer təkinin öyrənilməsində elmi-təcrübi əhəmiyyətə malik kern nümunələrinin saxlanılması, qorunması və silinməsi qaydasının müəyyən edilməsi;

 9.1.28. yerli əhəmiyyətli sahələr və ümumi yayılmış faydalı qazıntılar istisna olmaqla, yerin təkində kəşfiyyatı aparılmış faydalı qazıntı ehtiyatlarını, yerin təkinin xüsusiyyətlərini qiymətləndirən geoloji informasiyaları dövlət ekspertizasından keçirməsi;

 9.1.29. faydalı qazıntı ehtiyatlarının kondisiyaları, standart və normalarının müəyyən edilməsi;

 9.1.30. istismar və istismarla əlaqədar olmayan yeraltı qurğuların tikilməsi üçün ayrılan yerin təki sahələrini dövlət qeydiyyatına alması;

 9.1.31. xüsusi elmi, mədəni və təbiət qoruq dəyəri olan və hasilatın pay bölgüsü sazişlərinin şərtlərinə əsasən istifadəyə verilə bilməyən yerin təki sahələrinin siyahısının təsdiq edilməsi.

##  Maddə 10. Yerin təkindən istifadə zamanı inhisarçılıq əleyhinə tələblər

 10.1. Dövlət hakimiyyəti orqanlarının (qurumlarının) və yerli özünüidarəetmə orqanlarının, habelə hər hansı şəxslərinin aşağıdakılara yönəldilən hərəkətləri qadağan edilir:

 10.1.1. bu Qanuna uyğun olaraq yerin təkindən istifadə hüququ almaq istəyən şəxslərin müsabiqədə və ya hərracda iştiraka buraxılmasının həmin müsabiqədə və ya hərrac şərtlərinə zidd olaraq məhdudlaşdırılması;

 10.1.2. müsabiqə, yaxud hərrac qaliblərinə yerin təki sahələrini istifadəyə verməkdən və ya Azərbaycan Respublikasının torpaq qanunvericiliyində nəzərdə tutulmuş qaydada yer təki istifadəçilərinə torpaq sahəsinin ayrılmasından boyun qaçırılması;

 10.1.3. müsabiqə və hərracların birbaşa danışıqlar ilə əvəz edilməsi;

 10.1.4. yerin təkindən istifadədə hakim mövqeyə malik təsərrüfat subyektləri ilə rəqabətə girə bilən strukturlar yaradan yer təki istifadəçilərinin ayrı-seçkiliyə məruz qoyulması;

 10.1.5. nəqliyyat və infrastruktur obyektlərindən istifadəyə imkan yaradılmasında yer təki istifadəçilərinin ayrı-seçkiliyə məruz qoyulması.

 10.2. Bu Qanunun 10.1-ci maddəsinin tələbləri pozulmaqla bağlanmış əqdlər etibarsızdır.

 10.3. İstifadəyə verilən yer təki sahələrinin ölçülərini, sahələrin sayı və çıxarılan faydalı qazıntıların ehtiyatları müvafiq icra hakimiyyəti orqanının müəyyən etdiyi orqan (qurum) tərəfindən müəyyən edilir.

##   Maddə 11. Yerin təkindən səmərəli istifadəyə və onun mühafizəsinə dövlət nəzarəti

 11.1. Yerin təkindən istifadə üzrə idarəçillik müvafiq icra hakimiyyəti orqanının müəyyən etdiyi orqanlar (qurumlar) tərəfindən həyata keçirilir. Istismar isə yer təkinin istifadəçilərinin funksiyalarına aiddir.

 11.2. Yerin təkindən istifadə ilə əlaqədar fəaliyyət göstərən müvafiq icra hakimiyyəti orqanının müəyyən etdiyi orqanlar (qurumlar) istismar, yaxud istismarla əlaqədar olmayan yeraltı qurğuların inşasını və istismarını həyata keçirən müəssisələri təsərrüfat fəaliyyəti funksiyalarını yerinə yetirə bilməz.

 11.3. Müvafiq icra hakimiyyəti orqanının müəyyən etdiyi orqan (qurum) mineral xammal bazasının genişləndirilməsi məqsədi ilə faydalı qazıntıların axtarışı və kəşfiyyatını müstəqil və ya başqa şəxslərlə bigə həyata keçirə bilər. Müvafiq icra hakimiyyəti orqanının müəyyən etdiyi orqana (quruma) bu halda yerin təkindən istifadə ilə bağlı icazə sənədi tələb olunmur.

 11.4. Yerin təkindən səmərəli istifadəyə və onun mühafizəsinə dövlət nəzarəti yerin təki istifadəçilər tərəfindən mövcud qanunvericiliyə, yer təkinin geoloji öyrənilməsi, istifadəsi və mühafizəsi sahəsində müəyyən edilmiş standartlara (normativlərə, qaydalara), yerin təkindən istifadə ilə əlaqədar icazə şərtlərinə, faydalı qazıntıların və yanakı komponentlərin yerin təkindən daha səmərəli çıxarılmasına, dövlət uçotu və hesabatı qaydalarına riayət olunmasını təmin etmək məqsədilə həyata keçirilir.

 11.5. Yer təki sahələrinin geoloji öyrənilməsinə, səmərəli istifadəsinə və mühafizəsinə dövlət nəzarəti müvafiq icra hakimiyyəti orqanının müəyyən etdiyi orqanlar (qurumlar) tərəfindən həyata keçirilir.

 11.6. Yerin təkindən istifadə ilə əlaqədar işlərin təhlükəsiz aparılmasına dövlət nəzarəti yer təki istifadəçiləri tərəfindən mövcud qanunvericiliyə, işlərin təhlükəsiz aparılmasına, onların əhaliyə, ətraf mühitə, bina və qurğulara zərərli təsirinin qarşısının alınması və aradan qaldırılması tələblərinə riayət olunmasını təmin etmək məqsədilə həyata keçirilir.

 11.7. Yerin təkindən istifadə ilə əlaqədar işlərin təhlükəsiz aparılması üzərində dövlət nəzarətini müvafiq icra hakimiyyəti orqanının müəyyən etdiyi orqan (qurum) həyata keçirir.

 11.8. Yerin təkindən səmərəli istifadəyə və onun mühafizəsinə dövlət nəzarətinin həyata keçirilmə qaydası müvafiq icra hakimiyyəti orqanının müəyyən etdiyi orqan (qurum) tərəfindən müəyyən edilir.

 11.9. Müvafiq icra hakimiyyəti orqanının müəyyən etdiyi orqana (quruma) öz fəaliyyət istiqamətləri üzrə müvafiq işlərin görülməsi üçün müvafiq icra hakimiyyəti orqanının müəyyən etdiyi orqanın (qurumun) təsdiq etdiyi siyahıda nəzərdə tutulmuş lisenziya və icazələrin alınması tələb olunmur.

##  Maddə 12.Yerin təkinin dövlət monitorinqi

 12.1. Yer təkinin dövlət monitorinqi dövlət yer təki fondunun səmərəli istifadə edilməsini və onların dəyişikliklərinin vaxtında aşkar edilməsini, qiymətləndirilməsini təmin etmək, eyni zamanda mənfi proseslərin nəticələrinin qarşısının alınması və aradan qaldırılması üçün yer təkinin vəziyyətinin müşahidəsi, o cümlədən yerin kosmosdan məsafədən zondlanmasının məlumatlarında istifadə edilməsi sistemidir.

**3-cü fəsil**

## YER TƏKİNİN İSTİFADƏYƏ VERİLMƏSİ MEXANİZMLƏRİ

##  Maddə 13. Yerin təkindən istifadənin icazə rejimi

 13.1. Yerin təkindən istifadə üçün icazə onun sahibinə yer təki sahəsi daxilində yer təkindən istifadə əməliyyatlarının aparılması məqsədi ilə yer təkindən istifadə hüququnu verən sənəddir.

 13.2. Yerin təkindən istifadəyə icazə bu Qanun və “Lisenziyalar və icazələr haqqında” Azərbaycan Respublikasının Qanunu ilə müəyyən olunmuş qaydada müvafiq icra hakimiyyəti orqanının müəyyən etdiyi orqan (qurum) tərəfindən verilir.

##  Maddə 14. Yerin təkindən istifadənin müqavilə rejimi

 14.1. Yerin təkindən birbaşa danışıqlar yolu ilə verilmə yolu ilə istifadə yazılı müqavilə əsasında həyata keçirilir. Müqavilədə şərtlər və qaydalar əks olunmalıdır. Müqavilənin digər şərtləri Azərbaycan Respublikasının Mülki Məcəlləsi ilə tənzimlənir və müqavilədəki bütün qeyri-müəyyənliklər istifadəçinin xeyrinə şərh edilir.

 14.2. İstifadəçi bu Qanunun 14.1-ci maddəsində nəzərdə tutulmuş müqavilə şərtlərini pozmağa görə sığortaçı ilə mülki məsuliyyətin sığortası müqaviləsi bağlamalıdırlar. Müvafiq icra hakimiyyəti orqanının müəyyən etdiyi orqan (qurum) sığorta məbləğinə dair minimum tələbləri Azərbaycan Respublikasının Mərkəzi Bankı ilə razılaşdırmaqla müəyyən edir.

 14.3. Yerin təkinin istifadəyə müqavilə (birbaşa danışıqlar) yolu ilə verilməsi siyahısı müvafiq icra hakimiyyəti orqanının müəyyən etdiyi orqan (qurum) tərəfindən təsdiq edilən hallarda müvafiq icra hakimiyyəti orqanının müəyyən etdiyi orqan (qurum) tərəfindən həyata keçirilir.

##  Maddə 15.Yerin təkindən istifadənin növləri

 15.1. Yerin təkindən istifadənin növləri aşağıdakılardır:

 15.1.1. regional geoloji-geofiziki, geoloji planaalma, geoekoloji, mühəndisi-geoloji, elmi-tədqiqat, paleontoloji və digər işləri özündə birləşdirən, yerin təkinin ümumi geoloji öyrənilməsi, zəlzələlərin proqnozlaşdırılması və vulkan püskürmələri, yerin təkinin monitorinqi, yeraltı suların rejiminə nəzarət və digər işlərin tədqiqinə yönəldilmiş yerin təkinin regional geoloji və geoekoloji öyrənilməsi;

 15.1.2. faydalı qazıntı yataqlarının axtarışı, qiymətləndirilməsi, kəşfiyyatı, eləcə də istismarla əlaqədar olmayan yeraltı qurğuların tikilməsi üçün yerin təki sahələrinin geoloji öyrənilməsi;

 15.1.3. faydalı qazıntıların istismarı;

 15.1.4. yer təkinin istismarı ilə əlaqədar istehsal tullantılarının işlədilməsi;

 15.1.5. istismarla əlaqədar olmayan yeraltı qurğuların tikilməsi;

 15.1.6. elmi, mədəni, estetik, müalicə-sağlamlıq əhəmiyyətlərinə malik xüsusi mühafizə edilən geoloji obyektlərin (elmi və tədris sınaq meydanları, geoloji qoruqlar, yasaqlıqlar, təbiət abidələri, tibb, səhiyyə müəssisələri, mağaralar və digər yeraltı qurğular) yaradılması;

 15.1.7. mineraloji, paleontoloji və digər geoloji kolleksiya materiallarının toplanması, arxeoloji qazıntıların aparılması.

 15.2. Yerin təki onun geoloji öyrənilməsi (axtarış, kəşfiyyat) və istismar məqsədilə eyni zamanda istifadəyə verilə bilər. Bu halda faydalı qazıntılar həm yerin təkinin geoloji öyrənilməsi prosesində, həm də bu işlər qurtardıqdan sonra çıxarıla bilər.

 15.3. Radioaktiv xammalın çıxarılması və zərərli maddələrin basdırılması üçün yerin təkinin istifadəsi Azərbaycan Respublikasının müvafiq qanunvericilik aktları ilə tənzimlənir.

##  Maddə 16. Yerin təkindən istifadənin müddətləri

 16.1. Yerin təki istifadəyə müəyyən müddətə və ya daimi verilir.

 16.2. Yerin təki aşağıdakı müddətlərə verilir:

 16.2.1. geoloji öyrənilmə üçün — 5 ilədək;

 16.2.2. texniki-iqtisadi əsaslandırmanın hazırlanması (TİƏ) üçün – 2 ilədək;

 16.2.3. istismar üçün - TİƏ-nin tələbinə uyğun və ya 25 ilədək;

 16.2.4. mineral və texnogen törəmələrdən istifadə üçün - 10 ilədək.

 16.3. Istismar məqsədilə yerin təkinin istismar müddəti onların işlənilməsinin yerin təkindən səmərəli istifadəni və onun mühafizəsini təmin edən texniki-iqtisadi əsaslandırılmasının nəticəsindən asılı olaraq müvafiq icra hakimiyyəti orqanının müəyyən etdiyi orqan (qurum) tərəfindən müəyyən edilir.

 16.4. Yerin təkindən istifadə müddətləri istifadə hüququnun verildiyi gündən hesablanır. Yerin təkinin istifadəçisi icazə şərtlərini yerinə yetirərsə, tərəflərin razılığı ilə yerin təkindən istifadənin müddəti uzadıla bilər.

 16.5. Yerin təki sahələri istismar ilə əlaqədar olmayan yeraltı qurğuların tikintisi və işlədilməsi, xüsusi mühafizə edilən obyektlərin yaradılması və digər məqsədlər üçün müəyyən müddətə və ya daimi verilə bilər.

 16.6. Yerin təki sahələri artezian və subartezian quyularının qazılması, xüsusi mühafizə olunan obyektlərin yaradılması və digər məqsədlər üçün digər qanunvericilik aktları ilə müəyyən edilən müddətə və ya daimi verilə bilər.

 16.7. Yerin təki sahələri yeraltı qurğulardan (tunellər, sənaye anbarları, yeraltı yol ötürücülərinin inşası və istismarı) istifadə, zərərli maddələrin basdırılması (radioaktiv tullantıların basdırılması istisna olmaqla) məqsədi ilə daimi verilir.

##  Maddə 17. Yer təkinin torpaq sahibləri tərəfindən istifadəsi

 17.1. Mülkiyyət və təşkilati-hüquqi formasından asılı olmayaraq torpaq sahibləri  müvafiq icra hakimiyyəti orqanının müəyyən etdiyi orqan (qurum) tərəfindən müəyyən edilmiş qaydada, onlara məxsus torpaq sahələrinin hüdudları daxilində, icazə almadan öz ehtiyaclarını ödəmək üçün partlayış işləri aparmadan beş metr dərinliyədək ümumi yayılmış istismarnı və yeraltı qurğuların tikintisini, eləcə də mərkəzləşdirilmiş su təchizatı mənbəyi olmayan birinci təzyiqsiz sulu horizonta quyuların qazılmasını və istismarını həyata keçirə bilərlər.

 17.2. Torpaq sahəsinin sahibləri bu maddənin məqsədləri üçün yerin təkinə münasibətdə istifadəyə dair aşağıdakı tələblərə əməl etməlidirlər:

 17.2.1. onlara məxsus torpaq sahələrinin hüdudlarından çıxarılmış faydalı qazıntıları öz ehtiyaclarını ödəmək üçün istifadə etmək, faydalı qazıntıları (ümumi yayılmış faydalı qazıntılar istisna olmaqla) və onlardan alınmış məhsulları özgəninkiləşdirməmək;

 17.2.2. tərkibində çirkləndirici maddələrin miqdarı normadan artıq olan tullantı sularının su obyektlərinə axıdılmasına yol verməmək;

 17.2.3. mərkəzləşdirilmiş su təchizatı mənbəyi olmayan birinci təzyiqsiz sulu horizonta quyuların qazılmasını və istismarını həyata keçirərkən Azərbaycan Respublikasının Su Məcəlləsinin və digər qanunvericilik aktların tələblərinə riayət etmək;

 17.2.4. yerin təkindən istifadə zamanı elm və mədəniyyət üçün maraq doğuran nadir geoloji və mineraloji törəmələr, meteoritlər, paleontoloji, arxeoloji və digər obyektlər aşkar edilərkən yerin təkindən istifadə ilə əlaqədar işləri dayandırmalı və müvafiq icra hakimiyyəti orqanının müəyyən etdiyi orqana (quruma)  bu barədə dərhal məlumat vermək;

 17.2.5. geodeziya və trianqulyasiya nişanlarının, yerüstü və yeraltı kommunikasiyaların mühafizəsini təmin etmək;

 17.2.6. yerin təkindən istifadə zamanı yer təkinin və ətraf mühitin çirklənməsinə yol verməmək;

 17.2.7. yerin təkindən çıxarılmış faydalı qazıntıların geoloji statistik hesabatını müvafiq icra hakimiyyəti orqanının müəyyən etdiyi orqana (quruma) təqdim etmək.

 17.3. Torpaq sahiblərinin onlara məxsus torpaq sahələrinin hüdudlarında yerin təkindən istifadəsi aşağıdakı hallarda qadağan edilir:

 17.3.1. yaşayış məntəqələrinin, şəhər ətrafı zonaların, sənaye, nəqliyyat və rabitə obyektlərinin ərazilərində yerin təkindən istifadə insanların həyat və sağlamlığına təhlükə törədərsə, yerin təki istifadəçilərinə və ya ətraf mühitə ziyan vurarsa;

 17.3.2. Azərbaycan Respublikasının qanunvericiliyində nəzərdə tutulan digər hallarda.

 17.4. Torpaq sahibləri onlara məxsus torpaq sahələrinin hüdudlarında yerin təkindən istifadə ilə əlaqədar işləri apararkən mövcud qanunvericiliyin tələblərinin pozulmasına görə məsuliyyət daşıyırlar.

 17.5. Yeraltı içməli sulardan istifadə Azərbaycan Respublikasının müvafiq qanunvericilik aktları ilə müəyyən edilir.

##   Maddə 18. Yerin təki sahələrinin faydalı qazıntı çıxarılması üçün istifadəyə verilməsi

 18.1. Əlvan, nəcib, nadir metal filizləri, onların səpinti yataqları və qiymətli daşların çıxarılması istisna olmaqla, yer təki sahələrindən digər faydalı qazıntılar çıxarılması üçün istifadəyə ödənişli əsaslarla müqavilə (birbaşa danışıqlar), hərrac və müsabiqə qaydalarına uyğun verilir.

 18.2. Yerin təki sahələrində əvvəlcədən ehtiyatı qiymətləndirilmiş və ya sifariş əsasında ehtiyatı hesablanmış sahələr bu Qanunun 28.1.2-ci maddəsinə uyğun olaraq istifadəyə verilir.

 18.3. Əlvan, nəcib, nadir metal filizləri, onların səpinti yataqları və qiymətli daşların çıxarılması çıxarılması istisna olmaqla, yerin təki sahələri istifadəyə birbaşa danışıqlar yolu ilə verilməsi siyahısı müvafiq icra hakimiyyəti orqanının müəyyən etdiyi orqan (qurum) tərəfindən həyata keçirilir.

18.4. Yer təki sahələri istifadəyə həmin sahələrin mülkiyyətçisinin torpaq sahəsinin ayrılmasına qabaqcadan razılığı olduqda verilir. Razılıqda ayrılması nəzərdə tutulan torpağın sahəsi (ölçüsü), künc nöqtələrinin koordinatları, kateqoriyasi və təyinatı, istifadə, icarə haqqının məbləği, istifadə müddəti və digər şərtlər qeyd edilməlidir.

18.5.  Dövlət əhəmiyyətli mədən sənayesi obyektlərinin tikilməsi zamanı torpaq sahəsinin mülkiyyətçidən geri alınması “Torpaqların dövlət ehtiyacları üçün alınması haqqında” Qanuna uyğun həyata keçirilir.

18.6. Faydalı qazıntı ehtiyatının axtarışı, qiymətləndirilməsi və kəşfiyyatı istismarçı tərəfindən və ya onun maliyyə vəsaiti ilə aparıldıqda yer təkindən istifadə bu qanunun 28.1.2-ci maddəsinə uyğun olaraq verilir.

18.7. Yerin təkinin istifadəçisinə bu ərazilərdən torpaq sahəsi yerin təkindən istifadə üçün müvafiq icazə sənədi verildikdən sonra müvafiq icra hakimiyyəti orqanınının müraciəti əsasında Azərbaycan Respublikasının torpaq qanunvericiliyində nəzərdə tutulmuş qaydada ayrılır.

18.8. Yerin təkindən istifadəyə icazədə yer təki sahəsinin yerləşdiyi inzibati ərazi, yerin təkindən istifdadənin məqsədi və usulu, faydalı qazıntı çıxarılması məqsədi ilə verildikdə yatağın adı, yataqdan çıxarılması və istifadə edilməsi icazə verilən əsas və yanakı (əlavə) faydalı qazıntıların növləri və ehtiyat həcmi göstərilməlidir.

18.9. İstifadəyə verilən sahənin künc nöqtərlərinin koordinatları “Yer təkindən icazə sənədi” əlavəsi olan topoqrafik planda, sahənin künc nöqtələrinin koordinatları cədvəlində, xəritədə və s. müəyyən edilir.

18.10. İnşaat materialları istifadəyə verildikdə yer təki istifadəçilərinin hesabına yataqların istismarı layihələri üçün ətraf mühitə təsirin qiymətləndirilməsi (ƏMTQ) sənədi hazırlanır. ƏMTQ sənədinin dövlət ekoloji ekspertizası keçirilir.

18.11. Filizlərin (o cümlədən əlvan, qiymətli (nəcib) metalların) çıxarılması məqsədi ilə yer təki sahələri istifadəyə verildikdə yer təki istifadəçiləri tərəfindən yataqların mənimsənilməsi, istismarı və filizlərin emalı layihələri üçün ətraf mühitə təsirin qiymətləndirilməsi (ƏMTQ) sənədi hazırlanır. ƏMTQ sənədinin dövlət ekoloji ekspertizası keçirilir. Bu sahədə fəaliyyət zamanı təbiətdən istifadə şərtləri ətraf mühitə təsir göstəricilərinə dair ekoloji tələblərə uyğun olmadıqda və ya ilkin layihədə nəzərdə tutulandan fərqli texnologiyalar və texnoloji üsullar tətbiq edildikdə, həmin fəaliyyətə dair yenidən ətraf mühitə təsirin qiymətləndirilməsi (ƏMTQ) aparılmalıdır. Bu sahədə fəaliyyətə dair ətraf mühitə təsirin qiymətləndirilməsi (ƏMTQ) həyata keçirilərkən onların transsərhəd təsiri müəyyən edildikdə, həmin obyektlərin transsərhəd təsirlərinin qiymətləndirilməsi məsələləri Azərbaycan Respublikasının tərəfdar çıxdığı beynəlxalq müqavilələrə uyğun olaraq həll olunur.

##  Maddə 19. Faydalı qazıntı çıxarılması üçün verilən yer təki sahələrindən istifadə

 19.1. Faydalı qazıntı yataqlarının və yaxud onun bir hissəsinin işlənməsi üçün yerin təki istifadəçiləri faydalı qazıntı çıxarılması başlandıqdan ən geci 3 ay ərzində işlərin texniki layihəsini (istismar layihəsini) yaxud eyni tipli və kiçik sahədə istismar olunacaq faydalı qazıntı yataqlarının (kərpic və örtük materialı istehsalı üçün gil, əhəngdaşı, qum, çınqıl və s.) işlənməsinə dair mədən işlərinin inkişaf planını müvafiq icra hakimiyyəti orqanı ilə razılaşdırmaqla təsdiq edilməsi üçün FHN təqdim etməlidirlər.

 19.2. Faydalı qazıntı yataqlarının işlənməsi üçün işlərin texniki layihəsi (istismar layihəsi) və ya mədən işlərinin inkişaf planı izahedici qeyddən və qrafik materiallardan ibarət olur.

 19.3. İzahedici qeyddə sənədin məqsədi və onun zəruriliyinin əsaslandırılması göstərilməklə, aşağıdakılar öz əksini tapmalıdır:

 19.3.1. layihələndirilməni həyata keçirən və layihəni hazırlayan hüquqi və ya fiziki şəxsin adı və ünvanı;

 19.3.2. İstifadəyə verilən yer təki ərazisi haqqında ümumi məlumatlar (coğrafi yerləşməsi, sahənin tikilmə dərəcəsi, istifadə olunması və s.);

 19.3.3. yatağın qısa geoloji xüsusiyyətləri (layların, filiz cisimlərinin, damarlarının və başqalarının ölçüləri və yatım elementləri);

 19.3.4. yatağın işlənməsinin geoloji və hidrogeoloji şəraiti, icazə sənədi (müqavilə) haqqında ümumi məlumat;

 19.3.5. faydalı qazıntının çıxarılması və onun səmərəli istifadə olunması tədbirləri;

 19.3.6. yatağın öyrənilmə dərəcəsi, kəşf və təsdiq olunmuş və həmçinin əməli surətdə nəzərə alınmış əsas və onlarla birlikdə yatan ehtiyatların miqdarı, keyfiyyəti, kateqoriyaları, maddi tərkibi, eləcə də yataq açıq üsulla işlənərsə açılış işləri haqqında məlumat;

 19.3.7. mineral xammalların çıxarılması və gələcəkdə onun təkrar emalı vaxtı kompleks istifadə olunması tədbirləri.

 19.5. Istismarla əlaqədar olmayan məqsədlər üçün verilən torpaq sahələrinin hüdudlarında yerin təkindən istifadə qaydası müvafiq icra hakimiyyəti orqanının müəyyən etdiyi orqan (qurum) tərəfindən müəyyən edilir.

##  Maddə 20. Istismarla əlaqədar olmayan yeraltı qurğulardan, mineral və texnogen törəmələrdən istifadə, zərərli maddələrin basdırılması (radioaktiv tullantıların basdırılması istisna olmaqla) məqsədi ilə yer təki sahələrinin verilməsi

 20.1. Istismarla əlaqədar olmayan yeraltı qurğulardan, mineral və texnogen törəmələrdən istifadə, zərərli maddələrin basdırılması (radioaktiv tullantıların basdırılması istisna olmaqla) məqsədi ilə yer təki sahələrinin verilməsi bu Qanunun 28.1.2-ci maddəsinin tələbləri nəzərə alınmaqla verilir.

##  Maddə 21. Ümumi yayılmış faydalı qazıntı yataqlarının işlənilməsi üçün yer təkinin istifadəyə verilməsi

 21.1. Ümumi yayılmış faydalı qazıntı yataqlarının işlənilməsi üçün yerin təkinin verilməsi, eləcə də istismarla əlaqədar olmayan məqsədlər üçün verilən torpaq sahələrinin hüdudlarında yerin təkindən istifadə qaydası müvafiq icra hakimiyyəti orqanının müəyyən etdiyi orqan (qurum) tərəfindən müəyyən edilir.

 21.2. Alternativ xammal mənbəyi olan mədən və digər istehsal sahələrinin tullantılarından istifadə imkanları olan hallarda yerin təki ümumi yayılmış istismar üçün istifadəyə verilmir.

 21.3. Qum-çınqıl qarışığının istismarına icazə aşağıdakı kimi verilir:

 21.3.1. qum-çınqıl qarışığı ümumi yayılmış faydalı qazıntı yataqlarından fərqli olaraq çay dərələrində (bərpa olunan) və alternativ süxurlardan istifadəyə verilir;

 21.3.2. çay dərələrindən kənarda qum-çınqıl qarışığı ümumi yayılmış digər yataqlar kimi istismara verilir;

 21.3.3. hidrotexniki qurğuların olmadığı çay dərələrində qum-çınqıl xammalının istismarına faydalı qazıntının ehtiyatının hesablanmış dərinliyi və hidrogeoloji şəraitinin tələblərinə uyğun icazə verilir;

 21.3.4. istismarın həcmi bərpa olunma miqdarı nəzərə alınmaqla müəyyənləşdirilir;

 21.3.5. hidrotexniki qurğuların ətrafında qum-çınqıl xammalının çıxarılması və həcmi müvafiq icra hakimiyyəti orqanının müəyyən etdiyi orqanın (qurumun) razılığı əsasında müəyyənləşdirilir;

 21.3.6. sutoplayıcı hidrotexniki qurğuların sutoplama sahələrində suyun həcminin sabitliyinin saxlanılması, bəndə hər hansı müdaxilənin olmaması şərti ilə qum-çınqıl xammalının götürülməsinə icazə verilir;

 21.3.7. su anbarlarında toplanan qum-çınqıl xammalı müvafiq icra hakimiyyəti orqanının müəyyən etdiyi orqanın (qurumun) razılığı əsasında anbarın təmizlənməsi, su həcminin bərpa edilməsi, çay dərəsinin bənddən sonrakı hissəsinin bərpa olunması (çıxarılan xammalın 10% həcmi miqdarında) şərti ilə istismarına icazə verilir.

##  Maddə 22. Xüsusi mühafizə olunan təbiət əraziləri və dövlət meşə fondu torpaqlarında yer təkinin istifadəyə verilməsi

 22.1. Milli və geoloji parkların təsərrüfat fəaliyyətinin tənzimlənən rejimi  tətbiq edilən zonalarda torpaq və su (akvatoriya) sahələrində( sanitariya-mühafizə zonaları istisna olmaqla) geoloji kəşfiyyat işlərinin aparılması, istismar və emalına müvafiq icra hakimiyyəti orqanının müəyyən etdiyi orqanın (qurumun) razılığı əsasında bu Qanun və Azərbaycan Respublikasının Mülki Məcəlləsində nəzərdə tutulmuş şərtlərlə ətraf mühitə vurulacaq ziyanın ödənilməsi və təbii quruluşu pozulmuş ərazilərin bərpa olunması şərti ilə yol verilir.

 22.2. Dövlət meşə fondu torpaqlarının meşə bitkiləri ilə örtülü olmayan meşə fondunun torpaqlarında faydalı qazıntıların kəşfiyatı və işlənməsi və yer təkindən istifadə edilməsinə müvafiq icra hakimiyyəti orqanının razılığı əsasında bu Qanun və Azərbaycan Respublikasının Mülki Məcəlləsində nəzərdə tutulmuş şərtlərlə ətraf mühitə vurulacaq ziyanın ödənilməsi və təbii quruluşu pozulmuş ərazilərin bərpa olunması şərti ilə yol verilir.

##   Maddə 23. Yer təki sahələrinin geoloji və geoekoloji öyrənilməsi və faydalı qazıntıların axtarışı və kəşfiyyatı məqsədi ilə istifadəyə verilməsi qaydaları

 23.1. Yer təki sahələri geoloji və geoekoloji öyrənmə və faydalı qazıntıların axtarışı və kəşfiyyatı məqsədilə istifadəyə geoloji öyrənilməyə icazə əsasında yerin təkindən istifadə üçün ödəniş ödənilir.

 23.2. Eyni geoloji öyrənilmənin sərhədləri daxilində yer təkinin geoloji cəhətdən öyrənilməsi üzrə bir tipli və yaxud müxtəlif məqsədli icazə əsasında işlər aparıla bilər. Bu halda, eyni geoloji ayırmanın sərhədləri daxilində fəaliyyət göstərən icazə sahiblərinin qarşılıqlı münasibətləri icazə verildikdə müəyyənləşdirilir.

 23.3. Yerin təkinin geoloji cəhətdən öyrənilməsi prosesində aşkar edilmiş faydalı qazıntı yatağı verilmiş geoloji öyrənilmənin hüdudlarından kənara çıxarsa və həmin sahə üçün başqa şəxsə icazə verilməyibsə, icazə sahibinin ərizəsi əsasında geoloji öyrənilmənin sərhədləri yatağı tam əhatə etməklə artırıla bilər və bu barədə icazədə onu verən orqan tərəfindən “Lisenziyalar və icazələr haqqında” Azərbaycan Respublikasının Qanununa uyğun olaraq müvafiq dəyişikliklər edilir.

 23.4. Yer təki istifadəçiləri tərəfindən onlara verilən geoloji öyrənilməyə icazə daimi və yaxud da müvəqqəti istifadə üçün digər hüquqi və ya fiziki şəxsə verilə bilməz.

**4-cü fəsil**

**YER TƏKİNDƏN İSTİFADƏ HÜQUQU**

##  Maddə 24. Yerin təkindən istifadə hüququnun anlayışı və məzmunu

 24.1.Yerin təkindən istifadə hüququ bu Qanunla təmin edilmiş yer təki sahəsindən və onun yerləşdiyi torpaq sahəsindən müəyyən edilmiş müddət ərzində istifadə imkanını nəzərdə tutur.

 24.2. Bu Qanunun müddəaları nəzərə alınmaqla yerin təkindən istifadə hüququna əşya hüququnun təbiətinə zidd olmadığı halda mülkiyyət hüququ haqqında müddəalar tətbiq olunur.

 24.3.Yerin təkindən istifadə bu Qanunla nəzərdə tutulmuş tələblərlərdə həyata keçirilir.

##  Maddə 25. Yer təkindən istifadə hüququnun yaranması və əldə edilməsi əsasları

 25.1. Yer təkindən istifadə hüququ aşağıdakı hallarda əldə edilir:

 25.1.1. “Lisenziyalar və icazələr haqqında” Azərbaycan Respublikasının Qanununda nəzərdə tutulan hallarda icazə;

 25.1.2. müqavilə (birbaşa danışıqlar yolu ilə baş verən hallarda);

 25.1.3. hüquqi varislik və vərəsəlik qaydasında.

##   Maddə 26. Yerin təkindən istifadə hüququnun subyektləri

 26.1. Hüquqi və fiziki şəxslər qanunvericiliklə müəyyən edilmiş qaydada Azərbaycan Respublikasında yerin təkinin istifadəçiləri ola bilərlər.

 26.2. Yerin təki istifadəçilərinin hüquqları və vəzifələri yerin təkindən istifadəyə “Lisenziyalar və icazələr haqqında” Azərbaycan Respublikasının Qanununa uyğun olaraq verilən icazə alındığı və ya bu Qanuna uyğun müqavilə (birbaşa danışıqlar) bağlandığı andan yaranır.

 26.3.Yerin təkindən müqavilə yolu ilə istifadə hüququ bu Qanunla müəyyən edilən hallarda eyni vaxtda bir neçə şəxsə mənsub ola bilər. Bu halda yerin təkindən istifadə hüququ ümumi hesab olunur. Yerin təkindən ümumi istifadə hüququ yerin təkindən istifadə hüququnu iki və ya daha çox şəxsə eyni vaxtda verildikdə və ya qanunvericiliyə uyğun olaraq yerin təkindən istifadə hüququnda pay bir şəxsdən digər şəxsə (şəxslərə) keçdikdə yaranır. Yerin təkindən ümumi istifadə hüququ yalnız istifadəçilərin belə hüquqda paylarının müəyyən edilməsi ilə mümkündür.

* 1. Bu Qanunla başqa hal nəzərdə tutulmayıbsa yerin təkindən istifadə hüququ bir şəxsdən digər şəxsə mülki qanunvericilikdə nəzərdə tutulmuş əsaslarda və hallarda keçə bilər.
	2. Yerin təkindən ümumi istifadə hüququ bu Qanunla müəyyən edilmiş hallarda Azərbaycan Respublikasının Mülki Məcəlləsinin ümumi paylı mülkiyyətə aid müddəaları ilə tənzimlənir.

##  Maddə 27. Yerin təkindən istifadə hüququnun subyektlərinin hüquq və vəzifələri

 27.1. Yerin təkindən istifadə hüququnun subyektləri aşağıdakı hüquqlara malikdirlər:

 27.1.1. icazə (müqavilə) ilə onlara ayrılmış yer təki sahəsinin hüdudları daxilində yerin təkindən istifadə etmək;

 27.1.2. icazədə (müqavilədə) göstərilmiş məqsədə uyğun olaraq yer təki sahəsində qanunvericiliyə zidd olmayan hər hansı fəaliyyət formasının sərbəst seçilmək;

 27.1.3. icazəyə (müqaviləyə) və qanunvericiliyə uyğun olaraq fəaliyyətinin nəticələrindən, o cümlədən çıxarılmış mineral-xammaldan istifadə etmək;

 27.1.4. icazədə (müqavilədə) başqa qayda nəzərdə tutulmayıbsa, mineral və texnogen törəmələrdən, tullantılardan istifadə etmək;

 27.1.5. əlavə icazə almadan müvafiq icazə sənədi ilə ayrılmış sahənin hüdudları daxilində öz vəsaiti hesabına yer təkinin geoloji, geoekoloji öyrənilməsi, faydalı qazıntı axtarışı və kəşfiyyatını həyata keçirmək;

 27.1.6. icazənin (müqavilənin) şərtlərindən fərqli hallar meydana çıxarsa, icazə şərtlərinə yenidən baxılması üçün icazəni verən müvafiq icra hakimiyyəti orqanının müəyyən etdiyi orqana (quruma)  müraciət etmək;

 27.1.7. inzibati qaydada və məhkəməyə şikayət etmək;

 27.1.8. bu Qanunla müəyyən edilən digər hüquqlara malik olmaq.

 27.2. Yer təki istifadəçilərinin vəzifələri aşağıdakılardır:

 27.2.1. Azərbaycan Respublikasının qanunvericiliyinə, habelə yerin təkindən istifadə üzrə standartlara (normativlərə və qaydalara) riayət edilməsi, faydalı qazıntıların normadan artıq itkisinə, keyfiyyətinin aşağı düşməsinə yol verilməmək;

 27.2.2. icazə ilə müəyyənləşdirilmiş şərtlərin yerinə yetirilməsi;

 27.2.3. yer təkinin geoloji öyrənilməsi, mineral-xammal ehtiyatlarından kompleks istifadə etmək;

 27.2.4. yerin təkindən istifadə dövründə geoloji, markşeyder və digər zəruri sənədlərin tərtib etmək, həmin sənədləri, kern və nümunələrin qorunmaq;

 27.2.5. geoloji məlumatların dövlət geoloji informasiya fonduna təqdim etmək;

 27.2.6. emal məhsullarından və tullantılarından tam istifadə olunması, faydalı komponentlər saxlayan və müvəqqəti istifadə edilməyən istehsal məhsullarının və tullantılarının yığılmasının, uçotunun və qorunmasının təmin etmək;

 27.2.7. kəşf olunmuş, çıxarıla bilən və yerin təkində qalan faydalı qazıntıların və onların tərkibində olan komponentlərin ehtiyatları, istismarla əlaqədar olmayan başqa məqsədlərlə yerin təkindən istifadə haqqında məlumatların dövlət geoloji informasiya fonduna təqdim etmək;

 27.2.8. yerin təkindən istifadə ilə əlaqədar işlərin təhlükəsiz görülməsinin təmin etmək;

 27.2.9. yer təkinin, atmosferin, torpağın, meşələrin, suların, binaların və qurğuların yerin təkindən istifadə ilə əlaqədar işlərin zərərli təsirindən qorunmasını reqlamentləşdirən standartlara (normativlərə, qaydalara) riayət etmək;

 27.2.10. yerin təkindən istifadə zamanı ətraf mühitə dəymiş zərərin aradan qaldırılmasını, rekultivasiyanı təmin etmək;

 27.2.11. faydalı qazıntı yataqlarının işlənməsi və başqa təsərrüfat məqsədləri üçün istifadəsi mümkün olan kəşfiyyat mədən qazmaların və buruq quyularını saxlamaq;

 27.2.12. istifadəsi mümkün olmayan mədən qazmalarının və buruq quyularının müəyyənləşdirilmiş qaydada konservasiya və ya ləğv etmək;

 27.2.13. icazədə göstərilmiş fəaliyyət növü üzrə geolojihesabatların vaxtında, tam və düzgün verilməsi, yerin təkindən istifadə üçün qanunvericilikdə nəzərdə tutulmuş ödənişləri vermək.

##   Maddə 28. Yerin təkindən istifadə hüququnun başqa şəxsə keçməsi

 28.1. Müqavilə əsasında əldə edilmiş yer təkindən istifadə hüququ (istifadə hüququnda pay) belə hüququnun (payın) verildiyi müddət çərçivəsində özgəninkiləşdirilə və qanunvericilikdə nəzərdə tutulmuş digər hallarda başqa şəxsə keçə bilər.

 28.2. İcazə əsasında əldə edilmiş yer təkindən istifadə hüququ (istifadə hüququnda pay)  "Lisenziyalar və icazələr haqqında” Azərbaycan Respublikasının Qanunun tələblərinə uyğun olaraq başqa şəxsə keçə bilər.

 28.3. Yer təkindən istifadə ilə bağlı müqavilənin verilməsindən 1 (bir) il keçməmiş (vərəsəlik və hüquqi varislik qaydasında keçmək istisna olmaqla) yerin təkindən istifadə hüququnun (istifadə hüququnda payın) başqa şəxsə keçməsi qadağandır.

 28.4. Yer təkindən istifadə hüququnun (hüquqda payın) başqa şəxsə keçməsi icazənin "Lisenziyalar və icazələr haqqında” Azərbaycan Respublikasının Qanunun tələblərinə uyğun (müqavilənin) yenidən rəsmiləşdirilməsi qaydasında həyata keçirilir.

###   Maddə 29. Yerin təkindən istifadə hüququnun keçməsi üçün razılığının alınması nəzərdə tutulan hallar

 29.1. Yer təkindən istifadə hüququ (istifadə hüququnda pay) müvafiq icra hakimiyyəti orqanının müəyyən etdiyi orqanının (qurumun) razılığı əsasında başqa şəxsə keçə bilər.

 29.2. Aşağıdakı hallarda razılıq tələb olunmur:

* + 1. yenidən təşkil edilən hüquqi şəxsə hüquqi varislik qaydasında keçdikdə təhvil-təslim aktı əsasında;
		2. vərəsəlik qaydasında keçdikdə;
		3. ləğv edilən hüquqi şəxsin əmlakının keçməsi hallarında.

##  Maddə 30. Yer təkindən istifadə hüququnun yüklülüyü

 30.1. Bu Qanunla özgəninkiləşdirilməsinə yol verilən yer təkindən istifadə hüququ (istifadə hüququnda pay) nəzərdə tutulmuş şərtlərədə və qaydada üçüncü şəxslərin xeyrinə yüklü edilə bilər.

 30.2. Bu Qanunla başqa şəxsə keçməsi qadağan edilən yer təkindən istifadə hüquqlarının yüklü edilməsi qadağandır.

 30.3. Yer təkindən istifadə hüququnun (istifadə hüququnda payın) yüklülüyü müvafiq icra hakimiyyəti orqanının müəyyən etdiyi orqanını (qurumu) tərəfindən dövlət qeydiyyatına alınmalıdır. Yüklülük barədə məlumat icasə sənədlərinin reyestrində və sənədin üzərində qeyd aparılmaqla qeydiyyat həyata keçirilir. Yer təkindən istifadə hüququnun (istifadə hüququnda payın) yüklülüyü müvafiq icra hakimiyyəti orqanının müəyyən etdiyi orqanını (qurumu) tərəfindən qeydiyyata alındıqdan sonra yaranır.

##   Maddə 31. Yerin təkindən istifadə hüququnun dayandırılmasının əsasları

 31.1. Yerin təkindən istifadə hüququ aşağıdakı hallarda dayandırılır:

##  31.1.1. bu Qanunun 47-ci maddəsinin tələbləri kobud pozulduqda;

 31.1.2. yer təkinin istifadəçisi yerin təkindən istifadə qaydasını və icazə (müqavilə) şərtlərini təqvim ili ərzində təkrar pozarsa;

 31.1.3. fors-major vəziyyəti (təbii fəlakətlər, hərbi əməliyyatlar və sairə) yaranarsa;

 31.1.4. ekoloji təhlükəsizliyi və ətraf mühitin mühafizəsini təmin etmək məqsədilə ərazinin ekoloji, hidrogeoekoloji vəziyyəti pisləşdikdə;

 31.1.5. yer təki istifadəçisi tərəfindən müvafiq ərizə təqdim edildikdə;

 31.1.6. yer təkinin istifadəçisi icazədə (müqavilədə) göstərilən müddətdə yerin təkindən nəzərdə tutulan həcmdə istifadəyə başlamazsa;

 31.1.7. məhkəmənin müvafiq qərarı olduqda;

 31.1.8. “Lisenziyalar və icazələr haqqında” Azərbaycan Respublikası Qanununun 25.1-ci maddəsində nəzərdə tutulmuş hallarda.

 31.3. Yerin təkindən istifadə hüququnun dayandırılması barədə müvafiq icra hakimiyyəti orqanının müəyyən etdiyi orqan (qurum) tərəfindən inzibati akt qəbul edilir. Həmin inzibati aktda istifadə hüququnun dayandırılmasına əsas olan hallar göstərilməlidir. İnzibati akt qəbul olunduğu tarixdən 3 (üç) iş günü müddətində yer təki istifadəçisinə təqdim edilir və ya sifarişli poçt göndərişi vasitəsilə göndərilir.

 31.4. İstifadə hüququnun dayandırılması haqqında inzibati aktdan inzibati qaydada və məhkəməyə şikayət verə bilər.

##  Maddə 32. Yerin təkindən istifadə hüququnun ləğvinin (xitamının) əsasları

 32.2. Yerin təkindən istifadə hüququ aşağıdakı hallarda ləğv edilir:

 32.2.1. yer tək istifadəçisi tərəfindən müvafiq ərizə təqdim edildikdə;

 32.2.2. yer tək istifadəçisi verilmiş icazə sənədinin müddəti bitdikdə və uzadılmadıqda;

 32.2.3. Yerin təkindən istifadə hüququnun dayandırılması üçün əsas olan hallar müəyyən edilmiş müddət ərzində aradan qaldırılmadıqda;

 32.2.4. yer təki sahəsinin yeganə sahibi fiziki şəxs öldükdə, ölmüş elan edildikdə və başqa şəxsə keçməsi nəzərdə tutulmadıqda;

 32.2.5 yer təki sahəsinin yeganə sahibi hüquqi şəxs, xarici hüquqi şəxsin filialı, nümayəndəliyi, publik hüquqi şəxs ləğv edildikdə və başqa şəxsə keçməsi nəzərdə tutulmadıqda;

 32.2.6. ekoloji təhlükəsizliyi və ətraf mühitin mühafizəsini təmin etmək məqsədilə ərazinin ekoloji, hidrogeoekoloji vəziyyəti pisləşdikdə;

 32.2.7. İcazə (müqavilə) sənədi ləğv edildikdə və etibarsız hesab edildikdə;

 32.2.8. məhkəmənin müvafiq qərarı olduqda;

 32.2.9. Azərbaycan Respublikasının qanunları ilə müəyyən edilmiş digər hallarda.

 32.2.10. Yerin təkindən istifadə hüququ “Lisenziyalar və icazələr haqqında” Azərbaycan Respublikası Qanununun 26.1-ci maddəsində nəzərdə tutulmuş hallarda ləğv edilir.

32.3. Yerin təkindən istifadə hüququnun ləğv edilməsi barədə müvafiq icra hakimiyyəti orqanının müəyyən etdiyi orqan (qurum) tərəfindən inzibati akt qəbul edilir. Həmin inzibati aktda istifadə hüququnun dayandırılmasına əsas olan hallar göstərilməlidir. İnzibati akt qəbul olunduğu tarixdən 3 (üç) iş günü müddətində yer təki istifadəçisinə təqdim edilir və ya sifarişli poçt göndərişi vasitəsilə göndərilir.

 32.4. İstifadə hüququnun ləğvi haqqında inzibati aktdan inzibati qaydada və məhkəməyə şikayət verə bilər.

##  Maddə 33. Yerin təkindən istifadə hüququnun dayandırılması, ləğvi və yenidən rəsmiləşdirilməsi qaydası

##   33.1. Yerin təkindən istifadə hüququnun dayandırılması bu Qanunla və “Lisenziyalar və icazələr haqqında” Azərbaycan Respublikası Qanununun 25-ci maddəsində nəzərdə tutulmuş qaydada həyata keçirilir.

 33.2.Yerin təkindən istifadə bu Qanunun 34.1.3 -cü maddəsində nəzərdə tutulmuş hallarda dayandırıldıqda, istismar üzrə müəssisələrin və istismarla əlaqədar olmayan yeraltı qurğuların konservasiyasına və ya ləğvinə çəkilən xərclər hüquqi və fiziki şəxslərin təqsiri olmadığı hallarda dövlət tərəfindən ödənilir. Əgər yerin təkindən istifadə bu Qanunun 34.1.1-ci və 34.1.2-ci maddəsinin, “Lisenziyalar və icazələr haqqında” Azərbaycan Respublikası Qanununun 25.1.2-ci maddəsində göstərilmiş səbəblərə görə və ya yer təki istifadəçisinin təşəbbüsü ilə dayandırılarsa, istismar üzrə müəssisələrin və istismarla əlaqədar olmayan yeraltı qurğuların konservasiyasına və ya ləğvinə çəkilən xərclər yer təkinin istifadəçisi tərəfindən ödənilir.

 33.3. Yer təkindən istifadə hüququnun sahibi yerin təkindən istifadədən imtina etdikdə, icazəni (müqaviləni) vermiş müvafiq icra hakimiyyəti orqanının müəyyən etdiyi orqanı (qurumu) azı 3 (üç) ay əvvəl rəsmən xəbərdar etməlidir.

 33.4. Yerin təkindən istifadə hüququnun dayandırılmasına səbəb olan hallar aradan qaldırıldığı təqdirdə, bu hüquq bu Qanunla və ya “Lisenziyalar və icazələr haqqında” Azərbaycan Respublikası Qanununun 25.5-ci maddəsində nəzərdə tutulmuş qaydada bərpa olunur.

 33.5. Yerin təkindən istifadə hüququnun ləğvi bu Qanunla və ya “Lisenziyalar və icazələr haqqında” Azərbaycan Respublikası Qanununun 26-cı maddəsində nəzərdə tutulmuş qaydada həyata keçirilir.

 33.6. Bu Qanunun 34.1.2 və 34.1.6-cı maddələrində və “Lisenziyalar və icazələr haqqında” Azərbaycan Respublikası Qanununun 25.1.2-ci maddəsində göstərilən hallarda xəbərdarlıqdan sonra üç ay müddətində onlar aradan qaldırılmazsa, yerin təkindən istifadə hüququnun ləğvi haqqında qərar qəbul edilir.

 33.7. Yerin təkindən istifadə hüququnun yenidən rəsmiləşdirilməsi “Lisenziyalar və icazələr haqqında” Azərbaycan Respublikası Qanununun 23-cü maddəsində nəzərdə tutulmuş hallarda və qaydada həyata keçirilir.

**5-ci fəsil**

**YER TƏKİNDƏN İSTİFADƏNİN İCAZƏ SİSTEMİ**

##  Maddə 34. Yerin təkindən istifadənin icazə sistemi və onun vəzifələri

 34.1. İcazə sistemi yerin təkindən istifadəyə aid materialların informasiya, elmi-analitik, iqtisadi və hüquqi cəhətdən hazırlanıb rəsmiləşdirilməsini əhatə edən icazələrin verilməsinin vahid qaydasıdır.

 34.2. İcazə sisteminin vəzifələri aşağıdakılardan ibarətdir:

 34.2.2. mədən sənayesinin və mineral-xammal bazasının inkişafına dair dövlət proqramının həyata keçirilməsi, ölkənin milli maraqlarının qorunması;

 34.2.3. bütün vətəndaşların sosial, iqtisadi, ekoloji və digər mənafelərinin nəzərə alınması;

 34.2.4. icazə almaq üçün hüquqi və fiziki şəxslərə bərabər imkanların yaradılması;

 34.2.5. yerin təkindən istifadə sahəsində bazar münasibətlərinin inkişafı və inhisarçılıq əleyhinə siyasətin həyata keçirilməsi;

 34.2.6. icazə sahiblərinə (o cümlədən xarici vətəndaşlara) lazımi təminatların verilməsi və yerin təkindən istifadədə onların hüquqlarının müdafiəsi.

##  M a d d ə 35. Yerin təkindən istifadəyə icazə

 35.1. Yerin təki istifadəyə  icazə bu Qanun və “Lisenziyalar və icazələr haqqında” Azərbaycan Respublikasının Qanunu ilə müəyyən olunmuş qaydada müvafiq icra hakimiyyəti orqanının müəyyən etdiyi orqan (qurum) tərəfindən verilir.

 35.2. Yerin təki istifadəyə müsabiqə, hərrac və  müqavilə (birbaşa danışıqlar) əsasında verilir.

 35.3. İcazə yer təkinin geoloji öyrənilməsinə, ehtiyatları təsdiq edilmiş faydalı qazıntı yataqlarının işlənilməsinə, mədən müəssisələri və onlarla bağlı emal sahələrinin tullantılarından istifadə olunmasına, yerin təkindən istismarla əlaqədar olmayan məqsədlər üçün istifadə edilməsinə, xüsusi mühafizə edilən geoloji obyektlərin yaradılmasına, mineraloji, paleontoloji və digər geoloji kolleksiya materiallarının toplanmasına və arxeoloji qazıntıların aparılmasına hüquq verir.

 35.4. Yerin təkindən istifadə çoxyönümlü (çoxprofilli) olduqda, hüquqi, yaxud fiziki şəxslər bir neçə icazəyə malik ola bilərlər.

 35.5. Elmi-tədqiqat işləri və dövlət proqramlarına əsasən aparılan bütün növ geoloji işlər, zəlzələlərin proqnozlaşdırılması, ətraf mühitin monitorinqinin yaradılması və aparılması, yeraltı suların rejiminə və balansına nəzarət edilməsi, arxeoloji tədqiqatların aparılması və yer təkinin bütövlüyünü pozmayan başqa işlər üçün  icazə tələb olunmur.

 35.6. Yer təkinin öyrənilməsinə yönəlmiş işlər geoloji fondda dövlət qeydiyyatına alınır.

 35.7. İcazə (müqavilə) müvafiq icra hakimiyyəti orqanının müəyyən etdiyi orqanın (qurumun) və ya torpaq sahibinin yerin təkindən istifadə məqsədilə (dövlət proqramları üzrə aparılan işlər daxil olmaqla) müvafiq torpaq sahəsinin ayrılmasına qabaqcadan razılığı olduqda verilir. Yer təkinin istifadəçisinə torpaq sahəsi yerin təkindən istifadəyə icazə verildikdən sonra Azərbaycan Respublikasının torpaq qanunvericiliyində nəzərdə tutulmuş qaydada ayrılmalıdır.

 35.8. Yerin təki sahəsi istifadəçisinə yerin təki sahəsində istismar, istismarla əlaqədar olmayan yeraltı qurğuları tikmək və istismar etmək üçün icazə bu Qanunda və “Lisenziyalar və icazələr haqqında” Azərbaycan Respublikasının Qanununda nəzərdə tutulmuş sənədlər əsasında “Yerin təkindən istifadəyə icazə” şəklində verilir.

 35.9. Yerin təkindən istismara icazənin ilkin hüdudları yerin təkindən istismara icazə verilərkən müəyyən edilir.

 35.10. yer təkindən istifadə (istismar) və bunlarla əlaqədar olmayan işlərin texniki layihəsi və “Ətraf mühitə təsirin qiymətləndirilməsi haqqında” Azərbaycan Respublikasının Qanununa uyğun olaraq ətraf mühitə təsirin qiymətləndirilməsi (ƏMTQ) sənədi hazırlandıqdan, ona müəyyən olunmuş qaydada dövlət ekspertizasının müsbət rəyi alındıqdan, müvafiq icra hakimiyyəti orqanının müəyyən etdiyi orqan (qurum) ilə razılaşdırıldıqdan sonra yerin təkindən istifadəyə icazənin dəqiqləşdirilmiş hüdudlarını müəyyənləşdirən sənədlər (sahənin hüdudlarının koordinatlar cədvəli, planı və səciyyəvi kəsilişlər) Yerin təkindən istifadəyə icazə statusuna daxil edilir və onun ayrılmaz tərkib hissəsi sayılır. Ətraf mühitə təsirin qiymətləndirilməsi sənədinə geoloji və hidrogeoloji əsaslandırma məlumatları da əlavə edilməlidir. Istismar və bunlarla əlaqədar olmayan işlər ətraf mühitə təsir göstəricilərinə dair ekoloji tələblərə uyğun olduqda, həmin obyektlərin yenidən qurulması və ya həmin obyektlərdə mövcud qurğu və avadanlıqların dəyişdirilməsi üçün ətraf mühitə təsirin qiymətləndirilməsi (ƏMTQ) sənədinin hazırlanması tələb olunmur, lakin həmin obyektlərə dair müvafiq icra hakimiyyəti orqanının müəyyən etdiyi orqan (qurum) tərəfindən verilən sənədlərdə (atıla bilən tullantı həddi (ABTH), buraxıla bilən axıntı həddi (BBAH), ekoloji pasport), ətraf mühitin mühafizəsi sahəsində normativ hüquqi aktların və texniki normativ hüquqi aktların tələbləri nəzərə alınmaqla, müvafiq dəyişikliklər edilir. Bu sahədə fəaliyyət zamanı təbiətdən istifadə şərtləri ətraf mühitə təsir göstəricilərinə dair ekoloji tələblərə uyğun olmadıqda və ya ilkin layihədə nəzərdə tutulandan fərqli texnologiyalar və texnoloji üsullar tətbiq edildikdə, həmin fəaliyyətə dair yenidən ətraf mühitə təsirin qiymətləndirilməsi (ƏMTQ) aparılmalıdır. Bu sahədə fəaliyyətə dair ətraf mühitə təsirin qiymətləndirilməsi (ƏMTQ) həyata keçirilərkən onların transsərhəd təsiri müəyyən edildikdə, həmin obyektlərin transsərhəd təsirlərinin qiymətləndirilməsi məsələləri Azərbaycan Respublikasının tərəfdar çıxdığı beynəlxalq müqavilələrə uyğun olaraq həll olunur.

 35.11. Geoloji öyrənilmə məqsədilə ayrılan yer təki sahələrinə yerin təkindən istismara icazə verilməsi tələb olunmur. Bu sahələrə bu Qanun və “Lisenziyalar və icazələr haqqında” Azərbaycan Respublikasının Qanunu ilə müəyyən edilmiş qaydada müvafiq icra hakimiyyəti orqanının müəyyən etdiyi orqan (qurum) tərəfindən geoloji öyrənilməyə icazə verilir.

 35.12. Yerin təkindən istismara və geoloji öyrənilməyə icazələrin verilməsinə görə “Dövlət rüsumu haqqında” Azərbaycan Respublikasının Qanunu ilə müəyyən edilmiş məbləğdə dövlət rüsumu tutulur.

 35.13. “Hasilatın pay bölgüsü sazişi”nin şərtlərinə əsasən yerin təki sahəsinin (sahələrinin) istifadəyə verilməsi yerin təkindən istifadə üçün icazə ilə rəsmiləşdirilir. İcazə “Hasilatın pay bölgüsü sazişi”nin şərtlərinə əsasən və Azərbaycan Respublikasının yerin təki qanunvericiliyinə uyğun olaraq yerin təkindən istifadə üçün bütün zəruri şərtləri müəyyən edən müqavilə şərtləri ilə göstərilən yerin təkindən (sahələrindən) istifadə hüququnu təsdiq edir.

 35.14. Azərbaycan Respublikasının Torpaq Məcəlləsində nəzərdə tutulmuş halda ehtiyatı müvafiq qaydada təsdiq edilərək balansa götürülmüş faydalı qazıntı yataqlarının yerləşdiyi dövlət və bələdiyyə mülkiyyətində olan torpaq sahələri faydalı qazıntı çıxarılması məqsədi ilə istifadəyə verilərkən istismar müddətində təyinatı dəyişdirilmədən müvafiq icra hakimiyyəti orqanının müəyyən etdiyi orqanın (qurumun)  istifadəsinə verilir. Həmin torpaq sahələri “Yerin təki haqqında” və “Lisenziyalar və icazələr haqqında” Azərbaycan Respublikasının qanunlarında nəzərdə tutulmuş yerin təkindən istifadəyə dair icazə sənədi verildikdən sonra müvafiq icra hakimiyyəti orqanının müəyyən etdiyi orqan (qurum)  tərəfindən qanunvericiliyə uyğun icarəyə verilir. İstismar müddəti bitdikdən sonra torpaq sahələri bərpa olunaraq (rekultivasiya edilərək) dövlət və bələdiyyə mülkiyyətinə geri qaytarılır.

**6-cı fəsil**

**YER TƏKİ SAHƏSİNDƏ OPERATOR**

 **Maddə 36. Operator**

 36.1. Operator, yerin təkindən faydalı qazıntının çıxarılması və ya geoloji öyrənmə işlərin aparılması ilə əlaqədar mülki-hüquqi müqavilə əsasında tapşırıq verilən, eləcə də yer təki istifadəçisini yerin təkindən istifadə prosesində təmsil edən hüquqi və fiziki şəxs başa düşülür.

 36.2. Operator qismində yerin təkindən istifadəyə dair icazə sənədi olan digər yerin təki istifadəçisi çıxış edə bilməz.

 36.3. Operator ilə yer təki istifadəçisi arasında olan münasibətlər tərəflər arasında bağlanmış yazılı müqavilə ilə tənzimlənir və həmin müqavilənin qüvvədə olma müddəti yerin təkindən istifadə hüququna dair icazənin müddətindən artıq ola bilməz. Müqavilə ilə bağlı münasibətlərə Azərbaycan Respublikasının Mülki Məcəlləsinin müəddəaları tətbiq edilir.

##   Maddə 37. Operatorun təyin olunması

 37.1. Yerin təkindən istifadə sahəsində operatorun təyin olunması ilə bağlı yer təki istifadəçisi tərəfindən müvafiq icra hakimiyyəti orqanının müəyyən etdiyi orqana (quruma) yazılı formada bildiriş verilir. Qeyd olunan bildirişə tərəflər arasında bağlanmış müqavilənin surəti əlavə olunur. Müvafiq icra hakimiyyəti orqanının müəyyən etdiyi orqana (quruma) yazılı formada məlumatlandırılmadığı müddətədək, operator təyin olunmadığı hesab olunur.

 37.2. Yerin təkindən istifadəyə dair bir icazə sənədi əsasında yalnız bir operator təyin oluna bilər.

 37.3. Yerin təki istifadəçisi tərəfindən operatorun səlahiyyətinə xitam verildiyi halda, bu barədə dərhal Müvafiq icra hakimiyyəti orqanının müəyyən etdiyi orqana (quruma) yazılı formada bildiriş verilməldir.

##  Maddə 38. Operatorun məsuliyyəti

 38.1. Yerin təkindən istifadəyə dair icazənin şərtlərinin operator tərəfindən pozulmasına görə yer təki istifadəçisi məsuliyyət daşıyır.

 38.2. Operatorun yer təki istifadəçisinin maraqlarının təmsil olunması ilə bağlı öhdəliklərinə görə yer təki istifadəçisi operator ilə birgə məsuliyyət daşıyır. Yerin təkinin istifadə prosesində operator tərəfindən üçüncü şəxslərə ziyan vurularsa, yer təki istifadəçisi operatorun səlahiyyət həddinin aşmasına istinad etmək hüququna malik deyildir.

**7-ci fəsil**

**YER TƏKİNDƏN İSTİFADƏ İLƏ BAĞLI HƏRRACLARIN KEÇİRİLMƏSİ**

##  M a d d ə 39. Yerin təkinin istifadəyə verilməsi üzrə keçirilən hərracların forması

 39.1. Yerin təkinin istifadəyə verilməsi üzrə hərraclar auksion və müsabiqə formasında keçirilir.

 39.2. İllik hasilat həcmi -50.000,00 m3 az olan ümumi yayılmış faydalı qazıntı yataqları auksion qaydasında, bütün digər hallarda isə müsabiqə qaydasında yerin təkindən istifadəyə icazə verilməsi yolu ilə istifadəyə verilir.

 39.3. İstehsal həcmindən və çıxarılan faydalı qazıntı növündən asılı olmayaraq, bütün növ su obyektlərinin, hidrotexniki qurğuların, milli və geoloji parkların (qoruqlar istisna olmaqla) və meşə ilə örtülü olmayan sahələrdə, müvafiq icra hakimiyyəti orqanının müəyyən etdiyi orqan (qurum) tərəfindən müəyyən edilən təhlükə potensiallı və dövlət əhəmiyyətli tikinti obyektlərin, yaşayış zonalarının ən azı 4 kilometr yaxınlığında yerləşən ərazilərdəki faydalı qazıntı yataqları olduqda müsabiqə qaydasında istifadəyə verilir.

 39.4. Hərrac (müsabiqə və auksion) açıq və ya qapalı olur. Açıq hərracda mülkiyyət növündən və təşkilatı-hüquqi formasından asılı olmayaraq Azərbaycan Respublikasının, habelə xarici ölkələrin hüquqi və fiziki şəxsləri iştirak edə bilər.

 39.5. Qapalı hərracda (müsabiqə və auksion) istismar sahəsində ən azı 5 il fəaliyyət göstərmiş Azərbaycan Respublikasının hüquqi və fiziki şəxsləri iştirak edə bilərlər. Qapalı hərrac bu Qanunun 39.6-cı bəndində göstərilən halda həyata keçirildikdə iştirakçı həmçinin “Dövlət sirri haqqında” Qanununa uyğun olaraq məxfi hesab olunan məlumatlardan və sənədlərdən istifadə hüququna malik olmalıdır.

 39.6. Qapalı hərrac aşağıda göstərilən hallarda keçirilir:

 39.6.1. istifadəyə verilən yerin təki sahəsinə dair geoloji informasiya məxfi hesab edilikdə;

 39.6.2. istifadəyə verilən yerin təki sahəsində faydalı qazıntıların strateji növləri, yəni tantal, niobium, berillium, litium, ittrium qrupuna daxil olan nadir metallar, uran, torium, xüsusi təmiz kvars xammalı olduqda.

##  M a d d ə 40. Hərrac haqqında məlumatın verilməsi

 40.1. Müvafiq icra hakimiyyəti orqanının müəyyən etdiyi orqan (qurum) tərəfindən yerin təkindən istifadə üzrə hərracın keçirilməsi üçün elanı (bundan sonra –“elan”) hazırlayır və hərracın keçiriləcəyi tarixdən ən azı 30 təqvim gün əvvəl kütləvi informasiya vasitələri ilə yayılmasını təşkil edir, özünün rəsmi internet səhifəsində yerləşdirir.

 40.2. Elanda aşağıdakı məlumatlar əks etdirilməlidir:

 40.2.1. hərracın növü və forması;

 40.2.2. iddiaçıların ixtisas və təcrübəsinə dair tələblər;

 40.2.3. hərracda iştirak etmək üçün təqdim olunan sənədlərin siyahısı;

 40.2.4. hərracda iştirak etmək üçün ərizə forması;

 40.2.5. ərizənin verilmə yeri və qəbulunun son tarixi;

 40.2.6. hərracın keçirilməsi və nəticəsinin elan olunması vaxtı, saatı və yeri;

 40.2.7. yerin təki sahəsinin yerləşdiyi ərazi, adı, onun barəsində ümumi məlumat və qısa geoloji xarakteristikası;

 40.2.8. yerin təkidən istifadənin əsas şərtləri (istismara verilmə müddəti və icazənin qüvvədə olduğu müddətdə mineral xammalın hasilatının illər üzrə minimum və maksimum həcmi);

 40.2.9. hərracda iştirakla bağlı imtinanın əsasları;

 40.2.10. behin miqdarı (behin miqdarı müvafiq icra hakimiyyəti orqanının müəyyən etdiyi orqan (qurum) tərəfindən müəyyən olunur və başlanğıc qiymətin və ya birdəfəlik ödənişin minimum məbləğinin 10 (on) faizindən artıq ola bilməz), onun ödənilmə qaydası və müddəti;

* + 1. hərrac auksion forması üzrə keçirildikdə, hərrac predmetinin başlanğıc qiyməti və hərrac addımı;
		2. hərrac müsabiqə formasında keçirildikdə, ərizəçi tərəfindən təqdim olunan texniki-iqtisadi təklifin məzmununa dair əsas tələblər;
		3. yerin təkindən istifadəyə görə bağlı birdəfəlik ödənişin (bundan sonra-birdəfəlik ödəniş) minimum məbləği;
		4. hərrac müsabiqə formasında keçirildikdə, texniki-iqtisadi təklifin qiymətləndirilməsi qaydası;
		5. tətbiq olunacaq innovasiyalara, işçi heyətinə, istifadə olunacaq avadanlığa dair tələblər;
		6. faydalı qazıntı yatağının yerləşdiyi əraziyə yaxın yaşayan əhali üçün sosial tədbirlərin həyata keçirilməsinə dair tələblər;
		7. yerin təkinin və ətraf mühitin mühafizəsinə dair tələblər;
		8. müvafiq icra hakimiyyəti orqanının müəyyən etdiyi orqanda (qurumda) sənədləri qəbul edən məsul şəxsin soyadı, adı, atasının adı, vəzifəsi, elektron poçt ünvanı, əlaqə vasitələri və müvafiq icra hakimiyyəti orqanının bank rekvizitləri haqqında məlumat qeyd edilir.

 40.3. Hərrac predmetinin başlanğıc qiyməti və birdəfəlik ödənişin minimum məbləği müvafiq icra hakimiyyəti orqanının müəyyən etdiyi orqan (qurum) tərəfindən müəyyən olunur.

##  M a d d ə 41. Hərracda iştirak üçün ərizələrin verilməsi və qəbul edilməsi

 41.1. Hərracda iştirak etmək üçün hüquqi və ya fiziki şəxs müvafiq icra hakimiyyəti orqanına “İnzibati icraat haqqında” Azərbaycan Respublikası Qanununun 29-cu və 30-cu maddələrində nəzərdə tutulmuş qaydada ərizə (bundan sonra - ərizə) təqdim edir. Müvafiq icra hakimiyyəti orqanının müəyyən etdiyi orqan (qurum) “İnzibati icraat haqqında” Azərbaycan Respublikası Qanunu ilə ərizəyə əlavə edilməli olan sənədləri, o cümlədən elektron sənədləri əldə etmək üçün dövlət orqanlarının (qurumlarının) elektron informasiya ehtiyatlarından (məlumat bazaları, məlumat-axtarış sistemləri, reyestrlər və digər informasiya resursları) müəyyən olunmuş hədlərdə istifadə edir. Bunun mümkün olmadığı hallarda həmin sənədlərin təqdim edilməsi ərizəçinin razılığı ilə sorğu əsasında aidiyyəti orqandan (qurumdan) tələb olunur və ya ərizəçi tərəfindən təmin olunur. Həmin sənədlər “İnzibati icraat haqqında” Azərbaycan Respublikası Qanununun 30.5-ci maddəsinə uyğun olaraq kağız daşıyıcıda və ya elektron sənəd formasında təqdim edilə bilər.

41.2. Ərizədə aşağıdakı məlumatlar göstərilməlidir:

* + 1. ərizəçinin müraciət etdiyi inzibati orqanın adı;
		2. şəxsiyyətini təsdiq edən sənəd haqqında məlumatlar və VÖEN-i;
		3. ərizə hüquqi şəxsin adından verildikdə onun adı və hüquqi ünvanı, VÖEN-i;
		4. tələbin qısa məzmunu;
		5. ərizənin tərtib edildiyi tarix və ərizəçinin imzası;
		6. ərizəçinin telefonu, poçt ünvanı və olduğu halda elektron poçt ünvanı;
		7. ərizəyə əlavə edilmiş sənədlərin siyahısı.

41.3. Ərizə müraciət edən fiziki şəxsin özü və ya hüquqi şəxsin rəhbəri, yaxud onların səlahiyyətli nümayəndələri tərəfindən (səlahiyyəti təsdiq edən sənədin əsli və ya notarial qaydada təsdiqlənmiş surəti ərizəyə əlavə edilməklə) imzalanır.

41.4. Hüquqi şəxs tərəfindən təqdim olunan ərizəyə möhür vurulmalıdır.

41.5. Ərizəyə aşağıda göstərilən sənədlər əlavə olunur:

41.5.1. ərizəçi fiziki şəxsin şəxsiyyətini təsdiq edən sənədin surəti, ərizəçi hüquqi şəxs, xarici hüquqi şəxsin filialı olduqda təsis sənədlərinin və hüquqi şəxslərin dövlət reyestrindən alınmış sonuncu çıxarışın notarial qaydada təsdiqlənmiş və ya elektron sistemlər vasitəsi ilə alınmış surəti (xarici hüquqi şəxslərin və onların nümayəndəliklərinin sənədləri mövcud qanunvericiliyin tələblərinə uyğun leqallaşdırılmalıdır);

41.5.2. ayrı-ayrı möhürlü zərfdə elan edilmiş birdəfəlik ödənişin minimum məbləğindən aşağı olmayan qiymət təklifi və texniki-iqtisadi təklifi (müsabiqə keçirilən hallarda);

41.5.3. hərracda iştirak etmək üçün tələb olunan behin ödənilməsinə dair qəbzin əsli;

41.5.4. ərizəçinin tətbiq etdiyi texnologiyanın təsviri, istehsal ili, markası, istismar müddəti göstərilmək şərtilə texniki avadanlıqların siyahısı və onların texniki sənədlərinin surəti;

41.5.5. ərizəçinin illik maliyyə hesabatı, qanunla müəyyən olunmuş hallarda audit rəyi, "Vergi ödəyicisinin vergi borcu barədə" arayış, işçi heyətinin təcrübəsini və ixtisasını təsdiq edən sənədlərin (dağ-mədən sahəsi üzrə diplom, şəhadətnamə və sertifikatın) sürəti;

41.5.6. icazənin verildiyi müddət ərzində mineral-xammal bazasının bərpasına ayırmaların ödənilməsi ilə bağlı öhdəliklərin icrasına dair zəmanət məktubu;

41.5.7. bu Qanunun 39.6-ci bəndində nəzərdə tutulan halda qapalı hərracda iştirak etdikdə, “Dövlət sirri haqqında” Azərbaycan Respublikasının Qanununa uyğun olaraq məxfi hesab olunan məlumatlardan və sənədlərdən istifadə hüququ verilməsini təsdiq edən sənəd;

41.5.8. qapalı hərracda iştirak etdikdə, istismar sahəsində ən azı 5 il təcrübəsini təsdiq edən müvafiq icazə, lisenziya və mədən vergisinin ödənilməsi barədə sənədin surəti;

41.6. İştirakçı tərəfindən ərizə və ona əlavə edilən sənədlər aşağıdakı formada təqdim edilə bilər:

41.6.1. şəxsən və ya səlahiyyətli nümayəndə vasitəsi ilə;

41.6.2. poçt rabitəsi vasitəsilə;

41.6.3. elektron üsulla.

41.7. Hərracda iştirakla bağlı şəxsən təqdim olunmuş və ya poçt rabitəsi vasitəsilə daxil olmuş ərizələr qəbul edilir və həmin gün sənədlərin qəbulu jurnalında qeydiyyata alınır. Ərizənin qəbul edildiyi gündən ən geci üç gün müddətində ərizənin qeydiyyat tarixi və nömrəsi haqqında ərizəçiyə arayış verilir.

Qəbul edilmiş ərizə və sənədlər aşağıdakı hallarda imtina səbəbi göstərilməklə şəxsən ərizəçiyə təqdim olunur və yaxud poçt rabitəsi və ya elektron qaydada 7 (yeddi) iş günü müddətində geri qaytarılır:

41.8.1. ərizələrin qəbulu barədə elanda göstərilən müddət bitdikdən sonra ərizə təqdim edilərsə;

41.8.3. ərizə bu Qanunun 44.1-ci - 44.6-cı bəndlərinin tələblərinə uyğun təqdim olunmadıqda;

41.8.4. ərizəçi keçirilmiş hərracda qalib olmuş, lakin ödənişi etməkdən, sənədləri imzalamaqdan imtina etmişdirsə və bundan sonra ən azı 3 (üç) hərrac keçirilməmişdirsə;

41.8.5. ərizəçinin təqdim etdiyi sənədlərdə yalnış məlumatlar aşkar edildikdə;

41.8.6. ərizəçi bu qanunun 44.5-ci bəndində göstərilən sənədləri təqdim etmədikdə;

41.8.7. ərizəçiyə yerin təkindən istifadə hüququ verildiyi təqdirdə, antiinhisar qanunvericiliyinin tələbləri pozularsa.

41.9. Təqdim edilmiş ərizənin və ona əlavə olunmuş sənədlərin uyğunluğunu yoxlayaraq, ərizədə və ona əlavə edilmiş sənədlərdə aradan qaldırılması mümkün olan və imtinaya səbəb olmayan çatışmazlıqlar aşkar etdikdə, 7 (yeddi) iş günü müddətində onların aradan qaldırılması barədə məlumatı ərizəçiyə təqdim edir, yaxud sifarişli poçt göndərişi vasitəsilə və ya elektron qaydada göndərir. Həmin çatışmazlıqların aradan qaldırılmamasının hüquqi nəticələrini ona izah edir. Bütün çatışmazlıqlar barədə məlumat ərizəçiyə eyni zamanda bildirilməlidir. Ərizəçi həmin çatışmazlıqlar barədə məlumatı aldığı vaxtdan ən geci 7 (yeddi) iş günü ərzində aradan qaldırmalıdır.

41.10. Hərracda iştirak etmək istəyən şəxs ərizələrin qəbulu başa çatanadək, yəni ərizə qəbulunun son günü saat 18:00-dək öz ərizəsini geri götürə bilər və bu barədə hərracın təşkilatçısına yazılı müraciət etməlidir. Sənədlərin qəbulu jurnalında ərizələrin geri götürülməsi barədə müvafiq qeyd aparılmalıdır. Ərizələrini geri götürmüş şəxslərin ödədiyi beh geri qaytarılır.

41.11. Göstərilən müddət ərzində sənədlərdə olan çatışmazlıqlar aradan qaldırılmadığı halda, ərizəni baxılmamış saxlanması haqqında inzibati akt qəbul edilir, bununla bağlı sənədlərin qəbulu jurnalında müvafiq qeydlər aparılır və inzibati aktın qəbul edilməsi haqqında maraqlı şəxslərə və ya onların nümayəndələrinə rəsmi məlumat verilir.

41.12. Təqdim edilmiş ərizələrin yoxlanması nəticəsində çatışmamazlıq aşkar edilmədiyi halda və aşkar edilmiş çatışmazlıqlar yuxarıda qeyd edilən müddət ərzində aradan qaldırıldıqda, həmin ərizələri təqdim etmiş şəxslərə ərizənin yoxlanılması üçün müəyyən edilmiş müddət və ya çatışmazlığın aradan qaldırılması üçün verilmiş müddət bitdikdən sonra 45 (beş) iş günü ərzində bu barədə məlumat verilir və bu şəxslər hərracın iştirakçısı statusunu əldə edirlər. Hərracda iştirak edənlərin siyahısı barədə müvafiq icra hakimiyyəti orqanının müəyyən etdiyi orqan (qurum)  protokolla rəsmiləşdirilir. Bu protokolda ərizəçilərin adı göstərilməklə qəbul edilmiş ərizələr, həmçinin ərizəçi tərəfindən geri götürülmüş, baxılmamış saxlanılmış və imtina səbəbi göstərilməklə geri qaytarılmış ərizələr qeyd edilir.

41.13. Təqdim olunan ərizələrin və həmin ərizələrə əlavə edilmiş sənədlərin qorunub saxlanılması, həmçinin ərizəçilərin, eləcə də onların təqdim etdiyi sənədlərin məzmununun məxfi qalması üçün tədbirlər görür.

##  M a d d ə 42. Hərrac komissiyasının fəaliyyətinin təşkili

42.1. Hərrac üzrə obyektiv qərarın qəbul edilməsi məqsədilə, hərrac keçirilməsi barədə elan verilməmişdən 10 (on) təqvim günü əvvəl müvafiq icra hakimiyyəti orqanının müəyyən etdiyi orqan (qurum) qərarı ilə hər hərrac üçün ayrıca Hərrac Komissiyası (bundan sonra - Komissiya) formalaşdırılır və bu barədə komissiya üzvlərinə yazılı məlumat verilir. Hərrac başa çatdıqdan sonra Komissiya öz fəaliyyətini dayandırır.

42.2. Komissiyanın vəzifəsi hərrac iştirakçılarının təqdim etdikləri sənədlərin hərrac şərtlərinə uyğunluğunu yoxlamaqdan və qalibi müəyyən etməkdən ibarətdir.

42.3. Komissiyanın tərkibi müvafiq icra hakimiyyəti orqanının müəyyən etdiyi tərəfindən təsdiq edilir və 5 (beş) nəfərdən (sədri və digər 4 üzvü) ibarətdir. Komissiyanın tərkibinə müvafiq icra hakimiyyəti orqanının müəyyən etdiyi orqan (qurum) və ya bələdiyyə aid torpaq sahəsi istifadə verilərsə, həmin qurumun səlahiyyətli nümayəndəsi daxil edilir.

42.5. Komissiya onun üzvlərinin azı üçdə ikisi iştirak etdikdə səlahiyyətli sayılır.

42.6. Komissiyanın sədri, komissiyanın işini təşkil edir və ona rəhbərliyi həyata keçirir, komissiyanın adından çıxarılan qərarları, məktubları və komissiyanın fəaliyyəti ilə bağlı digər sənədləri imzalayır, iclaslarının gündəliyini, reqlamentini müəyyənləşdirir və keçirilən iclaslara sədrlik edir.

42.7. Komissiyanın üzvləri, komissiya iclaslarında və fəaliyyətində iştirak edir, komissiyaya daxil olan ərizələrə münasibət bildirir, rəy və təkliflər verir, qərarların qəbul edilməsi ilə bağlı səsvermədə iştirak edir, iclas protokolu ilə tanış olur və protokola qeydlər edir, komissiyanın qərarı ilə razılaşmadıqda bu barədə özünün əsaslandırılmış xüsusi rəyini yazılı şəkildə təqdim edir.

42.8. Müvafiq icra hakimiyyəti orqanının müəyyən etdiyi orqan (qurum) hərracın keçirilməsində meydana çıxan mübahisəli məsələlərin həlli üçün məsləhətçi qismində yüksək ixtisaslı kənar mütəxəssisləri, o cümlədən xarici ölkələrin mütəxəssislərini cəlb edə bilər. Yerin təkindən istifadə edən, yaxud bu istifadəyə iddiaçı olan şəxslərin nümayəndələri komissiyasının tərkibinə məsləhətçi qismində daxil edilə bilməzlər.

42.9. Komissiyanın iclasında qərarlar açıq səsvermə yolu ilə iştirak edən üzvlərin sadə səs çoxluğu əsasında qəbul edilir. Səslər bərabər olduqda komissiya sədrinin səsi həlledici sayılır (bu Qanunun 45.5-ci bəndində nəzərdə tutulmuş hal istisna olmaqla). Komissiyasının sədri sonuncu səs verir. Komissiya üzvlərinin bitərəf qalmasına icazə verilmir.

 42.10. Komissiyanın iclasının nəticəsi komissiyanın sədri və üzvləri tərəfindən imzalanmış iclas protokolunda əks olunmaqla rəsmiləşdirilir.

42.11. Komissiyanın iclasında yetərsay olmadıqda, eləcə də qarşıalınmaz qüvvənin, fövqəlada halın baş verməsi səbəbindən iclasının keçirilməsi mümkün olmadıqda, Komisiyyanın iclası 20 (iyirmi) təqvim günü müddətinə təxirə salınır. Sanitar-epidemoloji vəziyyət ilə bağlı karantin rejiminin tətbiqi ilə əlaqədar komissiyanın iclası rəqamsal texnologiyaların tətbiqi usulu ilə keçirilir.

**M a d d ə 43.**  **Müsabiqənin keçirilməsi qaydası**

43.1. Müsabiqənin keçirilməsinin iki mərhələsi vardır. Birinci mərhələ, müsabiqə iştirakçıları tərəfindən təqdim olunan təkliflərin təhlil olunması, ikinci mərhələdə isə müsabiqə iştirakçılar tərəfindən təklif olunan birdəfəlik ödənişin elan olunması və müsabiqə qalibinin seçilməsidir.

43.2. Birinci mərhələdə, müsabiqə iştirakçılarının ərizələrin yoxlanması başa çatdıqdan və hərrac iştirakçılarının siyahısı rəsmiləşdirildikdən sonra, 10 (on) iş günü müddətində Komissiyanın iclası keçirilir və iştirakçıların hərracın şərtləri ilə bağlı texniki-iqtisadi təklifləri təhlil olunur. Hərracın şərtlərinə cavab verən iştirakçılar müsabiqənin ikinci mərhələsinə buraxılır və bu mərhələnin nəticələri haqqında tərtib edilmiş protokolda qeyd olunur.

43.3. Birinci mərhələ bitdikdən sonra, 2 (iki) iş günü müddətində Komissiyanın iclasının günü və vaxtı müəyyən olunur və ikinci mərhələyə buraxılmış iştirakçının rəsmi poçt və/və ya elektron ünvanına bildiriş göndərilir. Müsabiqənin keçirildiyi iclas günündə müsabiqə iştirakçılarının hərrac predmeti barədə qiymət təklifi möhürlü zərfdə Komissiyasının sədrinə və üzvlərinə təqdim edilir. Zərflər açılmamışdan əvvəl Komissiya onların qapalı olduğunu yoxlayır. Daha sonra, Komissiya sədri tərəfindən hər bir müsabiqə iştirakçısının birdəfəlik ödəniş məbləği ilə bağlı təklifi elan olunur. Yoxlamanın gedişi, onun nəticəsi və hər bir müsabiqə iştirakçısının birdəfəlik ödəniş məbləği ilə bağlı təklifi müsabiqənin nəticələri haqqında tərtib edilmiş protokolda qeyd olunur. Birdəfəlik ödəniş məbləği ilə bağlı təklif müsabiqənin keçirilməsi ilə bağlı elanda göstərilən birdəfəlik ödənişin minimum məbləğinə barəbər və ya ondan yuxarı olmalıdır. Birdəfəlik ödəniş rəqəmlə və yazılı şəkildə sözlə göstərilməlidir. Əgər sözlə göstərilən ödəniş rəqəmlə göstəriləndən fərqli olarsa, onda Komissiya sözlə yazılan birdəfəlik ödənişi əsas götürür. Zərflərin açılışında və təkliflərin edilməsində bütün müsabiqə iştirakçıları və ya onların müvafiq etibarnamələrlə vəkil etdikləri şəxslər və kütləvi informasiya vasitələrinin nümayəndələri iştirak edə bilərlər.

43.4. Komissiya üzvləri bu qanunda nəzərdə tutulmuş qiymətləndirmə qaydasına uyğun olaraq, səsverməyə yolu ilə müsabiqə iştirakçıları arasında ən yaxşı texniki-iqtisadi təklif vermiş fiziki və ya hüquqi şəxsi seçirlər və həmin şəxs müsabiqə qalibi hesab edilir. Texniki-iqtisadi təkliflərin qiymətləndirilməsi prosessində cəlb edilmiş ixtisaslaşdırılmış təşkilatlar və ya ayrıca fəaliyyət göstərən mütəxəssislər iştirak edə bilərlər. Komissiya tərəfindən seçilmiş ən yaxşı texniki-iqtisadi təklif aşağıdakı meyarlara cavab veriməlidir:

43.4.1. yerin təkinin istifadəsi ilə bağlı hərracın şərtlərinə cavab verən, daha yaxşı iqtisadi göstəriciləri və texniki həlləri təmin edən;

43.4.2. ətraf mühitin və yerin təkinin mühafizəsi ilə bağlı tələblərə cavab verən.

43.5. Müsabiqə iştirakçılar tərəfindən verilmiş təkliflər səsvermə zamanı bərabər səs topladıqda, daha yüksək birdəfəlik ödənişi təklif edən fiziki və ya hüquqi şəxs qalib hesab edilir. Müsabiqə iştirakçılarının təklif etdiyi birdəfəlik ödənişin məbləği bərəbər olarsa, onlardan “Yerin təki haqqında” Qanuna əsasən istifadə müddətinin uzadılmasında başqa iddiaçılara nisbətən üstünlük verilən iştirakçı qalib hesab edilir. Həmin müsabiqə iştirakçılarından heç biri üstünlük hüququna malik olmadıqda onlara yeni qiymət təklifinin verilməsi təklif olunur və daha yüksək birdəfəlik ödəniş təklif edən fiziki və ya hüquqi şəxs qalib hesab edilir.

43.6. Müsabiqə aşağıdakı hallarda baş tutmamış hesab edilir:

43.6.1. iştirakçıların sayı ikidən az olduqda;

43.6.2. birdəfəlik ödənişin minimum məbləğindən aşağı təkliflər verildikdə;

43.6.3. təqdim olunmuş təkliflərin heç biri hərracın şərtlərinə uyğun olmadıqda;

43.6.4. müsabiqənin qalibi, habelə bu Qanunun 43.5-ci bəndinə əsasən qalib hesab edilən müsabiqə iştirakçısı müsabiqənin nəticələri haqqında protokolu imzalamaqdan imtina etdikdə və/və ya 10 (on) iş günü ərzində ödəniş etmədikdə.

43.7. Müsabiqənin qalibi müsabiqənin nəticələri haqqında protokolu imzalamaqdan imtina etdikdə və/və ya 10 (on) iş günü ərzində ödəniş etmədikdə onun nəticəsi ləğv olunur və qalibdən sonra bu qanununa müvafiq olaraq daha yaxşı təklif vermiş iştirakçı müsabiqənin qalibi hesab edilir.

43.8. Protokolu imzalamaqdan imtina edən və/və ya 10 (on) iş günü ərzində ödəniş etməkdən imtina edən müsabiqə qalibinin behi qaytarılmır və həmin iştirakçı yer təkinin istifadəyə verilməsi üzrə keçiriləcək növbəti üç hərracda iştirak hüququnu itirir.Qeyd olunan müddəa bu Qanunun 43.5-ci bəndinə əsasən qalib hesab edilən iştirakçıya şamil edilmir.

43.9. Bu Qanunun 43.6.4-cü bəndində göstərilən hal istisna olmaqla, müsabiqə baş tutmadıqda, birdəfəlik ödənişin minimum məbləği dəyişdirilməklə (10 faiz aşağı salır) hərracın 30 (otuz) gün ərzində təkrar keçirilməsi elan edilir. Növbəti dəfə müsabiqə baş tutmazsa, Hərrac predmetinin müsabiqəyə çıxarılması nəzərdə tutulan yerin təki sahələrinin siyahısından çıxarılması barədə qərar qəbul edir.

**M a d d ə 44. Auksionun keçirilməsi qaydası**

44.1. Ərizələrin yoxlanması başa çatdıqdan və hərrac iştirakçılarının siyahısı rəsmiləşdirildikdən sonra, hərracın təyin olunduğu gün auksion keçirilir. Auksion aşağıdakı qaydada keçirilir:

44.1.1. Komissiyanın sədri tərəfindən auksionu aparan şəxs (bundan sonra - hərracçı) təyin olunur. Hərracçı auksion predmetinin adı və əsas xarakteristikasını, başlanğıc qiymətini və auksion addımı elan edərək auksionu başlayır;

44.1.2. auksion iştirakçılarına əvvəlcədən nömrələnmiş biletlər verilir. İştirakçı biletini qaldırırmaqla hərracçının elan etdiyi növbəti qiyməti ödəməyə razılığını bildirir;

44.1.3. yer təkinin istifadəçisi olan və “Yerin təki haqqında” Azərbaycan Respublikasının Qanununa uyğun istifadə müddətinin uzadılmasında başqa iddiaçılara nisbətən üstünlük verilən auksion iştirakçısı öz biletini qaldırmaqla belə hüququ olmayan digər auksion iştirakçısı tərəfindən təklif edilən qiymətə bərabər qiymət təklif edə bilər. Üstünlük hüququ olan auksion iştirakçılarının biletləri üstünlük hüququ olmayan auksion iştirakçılarının biletlərindən fərqlənməlidir;

44.1.4. hərracçı hər sonrakı qiyməti auksion addımını nəzərə almaqla cari qiyməti artırmaq yolu ilə təyin edir. Növbəti qiymət elan edildikdən sonra hərracçı birinci bilet qaldırmış auksion iştirakçısının biletinin nömrəsini deyir. Birinci bilet qaldırmış üstünlük hüququ olmayan auksion iştirakçısından sonra üstünlük hüququ olan auksion iştirakçılarından bilet qaldıran olduqda hərracçı onun biletinin nömrəsini deyir. Sonra hərracçı auksion addımına uyğun olaraq, növbəti qiyməti elan edir. Hərrac predmetini elan edilən qiymətə (üstünlük hüququ olan auksion iştirakçılarından isə belə hüququ olmayan digər iştirakçı tərəfindən təklif edilən son qiymətə) götürmək istəyən şəxslər auksion iştirakçılarının arasında olmadıqda hərracçı həmin qiyməti üç dəfə təkrar edir;

44.1.5. hərracçı növbəti qiyməti üç dəfə təkrar etdikdən sonra auksion iştirakçılarının heç biri biletini qaldırmadıqda auksion başa çatır. Biletinin nömrəsini sonuncu qaldıran iştirakçı auksionun qalibi hesab olunur;

44.1.6. hərracçı auksionun sonunda hərrac predmetini, qiymətini və auksionun qalibinin bilet nömrəsini elan edir;

44.1.7. auksion qalibinin təklif etdiyi qiymət auksionun nəticələri haqqında tərtib olunmuş protokolda qeyd olunur.

44.2. Auksion addımı başlanğıc qiymətə münasibətdə hər dəfə 5% (beş) faiz həddində artırılır.

44.3. Auksion aşağıdakı hallarda baş tutmamış hesab edilir:

44.3.1. iştirakçıların sayı ikidən az olduqda;

44.3.2. auksionun heç bir üzvü başlanğıc qiyməti üç dəfə təkrar olunduqdan sonra biletini qaldırmadıqda;

44.3.3. auksionun qalibi, habelə bu qanunun 44.1.5-ci yarımbəndinə əsasən qalib hesab edilən iştirakçı hərracın nəticələri haqqında protokolu imzalamaqdan imtina etdikdə və/və ya 10 (on) iş günü ərzində ödəniş etmədikdə

44.4. Auksionun qalibi hərracın nəticələri haqqında protokolu imzalamaqdan imtina etdikdə və/və ya 10 (on) iş günü ərzində ödəniş etmədikdə onun nəticəsi ləğv olunur və biletini auksionun qalibdən öncə qaldıran hərrac iştirakçısı (üstünlük hüququ olmayan hərrac iştirakçısı ilə bərabər qiymət təklif etmiş üstünlük hüququ olan iştirakçı) qalib hesab edilir.

44.5. Protokolu imzalamaqdan imtina edən və/və ya 10 (on) iş günü ərzində ödəniş etməkdən imtina edən auksion qalibinin behi qaytarılmır və həmin iştirakçı yer təkinin istifadəyə verilməsi üzrə keçiriləcək növbəti üç hərracda iştirak hüququnu itirir.Qeyd olunan müddəa bu qanunun 44.4-cü bəndinə əsasən qalib hesab edilən iştirakçıya şamil edilmir.

44.6. Bu qanunun 44.4-cü bəndində göstərilən hal istisna olmaqla auksion baş tutmadıqda, başlanğıc qiyməti dəyişdirməklə (10 faiz aşağı salır) hərracın 30 (otuz) gün ərzində təkrar keçirilməsini elan edir. Növbəti dəfə auksion baş tutmazsa, ərrac predmetinin auksiona çıxarılması nəzərdə tutulan yerin təki sahələrinin siyahısından çıxarılması barədə qərar qəbul edir.

**M a d d ə 45.**  **Hərrac nəticələrinin rəsmiləşdirilməsi**

45.1. Hərracı udmuş şəxs və hərracın təşkilatçısı hərracın keçirildiyi gün hərracın nəticələri haqqında yekun protokolu imzalayırlar. Bu protokol yerin təkinin istifadəyə verilməsi üçün hüquqi əsasdır. Protokolu imzalamaqdan imtina edən hərrac təşkilatçısı hərracı udan şəxsə behi ikiqat məbləğdə qaytarmalıdır.Yekun protokolda aşağıdakılar göstərilir:

45.1.1. keçirilmiş hərracın növü və forması;

45.1.2. hərrac predmetinin adı, yeri, faydalı qazıntı yatağının qiymətləndirilmiş ehtiyatları;

45.1.3. hərracda qalib gəlmiş ərizəçi haqqında məlumatlar (hüquqi şəxsin adı, hüquqi ünvanı və digər rekvizitləri, fiziki şəxsin şəxsiyyətini təsdiq edən sənəd haqqında məlumatları);

45.1.4. hərrac predmetinin satış qiyməti (müsabiqə üçün birdəfəlik ödəniş, auksion üçün hərrac qiyməti);

45.1.5. Hərrac Komisiyyasının sədrinin, üzvlərinin və qalibin imzaları.

45.2. Tərtib olunmuş Protokol 2 (iki) nüsxədə tərtib olunur. Nüsxənin biri qalibə verilir, digəri isə müvafiq icra hakimiyyəti orqanının müəyyən etdiyi orqanda (qurumda) qalır.

45.3. Hərrac keçirilmədikdə və ya baş tutumadıqda, bu qanunun 46.8-ci və 47.3.3-cü bəndlərində qeyd olunanlar istisna olmaqla, beh geri qaytarılmalıdır. Hərracda iştirak edən, lakin onu udmayan şəxslərin də behi qaytarılır. Hərracı udmuş şəxs tərəfindən ödənilmiş behin məbləği onun öhdəliklərinin icrası hesabına daxil edilir.

45.4. Hərracın nəticələrinə dair yekun protokol əsasında hazırlanmış yer təki sahəsi həmin şəxsə bu Qanun və “Lisenziyalar və icazələr haqqında” Azərbaycan Respublikasının qanunlarına əsasən yerin təkindən istifadəyə icazə verməklə istifadəyə verilir.

45.5. Keçirilmiş müsabiqə və auksion əsasında verilmiş icazələrlə bağlı müvafiq icra hakimiyyəti orqanının müəyyən etdiyi orqan (qurum) “Lisenziyalar və icazələr haqqında” Azərbaycan Respublikasının Qanununun 8.1-ci maddəsində göstərilən məlumatları əks etdirən lisenziyaların və icazələrin reyestrini aparır və onların yeniləndiyi gün reyestrdə qeydə alır.

45.6. bu Qanunun 45.5-ci bəndində göstərilən məlumatları lisenziyaların və icazələrin vahid reyestrinə daxil edilməsi üçün Azərbaycan Respublikasının İqtisadiyyat Nazirliyinə təqdim edir.

45.7. Hərracın keçirilməsi ilə bağlı mübahisələr tərəflər arasında həlli edilməzsə, inzibati və məhkəmə qaydasında həll edilir.

 45.8. Hərrac və müsabiqələrin keçirilməsi ilə bağlı daxil olan vəsait müvafiq icra hakimiyyəti orqanının müəyyən etdiyi orqanın (qurumun) işçilərinin sosial müdafiəsinin gücləndirilməsi və maddi-texniki bazasının yaxşılaşdırılması məqsədilə müvafiq icra hakimiyyəti orqanının müəyyən etdiyi orqanın (qurumun) hesabına köçürülür.

**8- ci fəsil**

**YER TƏKİNİN SƏMƏRƏLİ İSTİFADƏSİ VƏ MÜHAFİZƏSİ**

##   Maddə 46. Yer təkinin səmərəli istifadəsinə və mühafizəsinə aid əsas tələblər

 46.1.Yer təkinin səmərəli istifadəsinə və mühafizəsinə aid əsas tələblər aşağıdakılardır:

 46.1.1. yer təkinin istifadəyə verilməsinin qanunvericiliklə müəyyən edilmiş qaydasına riayət olunması və yerin təkindən özbaşına istifadəyə yol verilməməsi;

 46.1.2. yer təkinin geoloji öyrənilməsi, səmərəli və kompleks istifadəsi və mühafizəsinin dolğunluğunun təmin edilməsi;

 46.1.3. faydalı qazıntı ehtiyatlarının qiymətləndirilməsi və ya istismarla əlaqədar olmayan məqsədlər üçün istifadəyə verilən yer təki sahəsinin xüsusiyyətlərini təyin edəcək qabaqlayıcı geoloji və geoekoloji işlərin aparılması;

 46.1.4. yer təkinin geoloji öyrənilməsi və ondan kompleks istifadəni təmin etmək məqsədilə hər bir faydalı qazıntı yatağı üzrə kondisiyaların müəyyən edilməsi;

 46.1.5. faydalı qazıntı ehtiyatlarının, eləcə də istismarla əlaqədar olmayan məqsədlər üçün istifadə edilən yer təki sahələrinin dövlət geoloji ekspertizasının və dövlət uçotunun aparılması;

 46.1.6. faydalı qazıntıların və yanakı komponentlərin yerin təkindən daha dolğun çıxarılmasının təmin edilməsi;

 46.1.7. faydalı qazıntı yataqlarının işlənilməsi zamanı yerin təkindən çıxarılan və yerin təkində saxlanılan faydalı qazıntıların və yanakı komponentlərin uçotu;

 46.1.8. faydalı qazıntı yataqlarının su basmasından, şüalanmadan, yanğından və faydalı qazıntıların keyfiyyətini aşağı sala bilən, yataqların sənaye əhəmiyyətini azaldan və ya onların işlənməsini mürəkkəbləşdirən digər amillərdən mühafizə edilməsi;

 46.1.9. yerin təkindən istifadə edilərkən, habelə neft, qaz və başqa maddələr, materiallar yer altında saxlanılarkən, zərərli maddələr və istehsal tullantıları basdırılarkən, çirkli sular axıdılarkən yer təkinin və ətraf mühitin çirklənməsinin qarşısının alınması, qazıntı yataqlarının olduğu yerlərin çirklənməsinə və yeraltı işlərin aparılmasına təhlükə yarandığı hallarda, faydalı qazıntı laylarının olduğu və yeraltı işlərin aparıldığı yerlərdə istehsalat və məişət tullantılarının basdırılmaması;

 46.1.10. faydalı qazıntılar çıxaran müəssisələrin və istismarla əlaqədar olmayan yeraltı qurğuların fəaliyyətinin müvəqqəti dayandırılması və ləğv edilməsi qaydalarına riayət edilməsi;

 46.1.11. faydalı qazıntıların yerləşdiyi sahələrdə özbaşına tikinti işləri aparılmasının qarşısının alınması və bu sahələrdən başqa məqsədlər üçün istifadənin müəyyənləşdirilmiş qaydasına əməl edilməsi;

 46.1.12. çatlı süxurların və sulu təbəqələrin səthə çıxdığı yerlərdə, habelə içməli su təchizatı və təsərrüfat məişət ehtiyacları üçün istifadə olunan yeraltı su obyektlərinin sututar sahələrində sənaye və məişət tullantılarının yığılmasının qarşısının alınması, habelə yeraltı içməli suların minerallaşmış və ya kondisiyaya uyğun gəlməyən sularla qarışması təhlükəsi olan sahələrdə yeraltı içməli suların rejiminə nəzarət edilməsi;

 46.1.13. ətraf mühitin qorunması, torpaqların rekultivasiyası, dağ qazmalarının konservasiyası və yaxud ləğvi qaydalarına əməl edilməsi;

 46.1.14. balıqçılıq su obyektlərinin vəziyyətinə təsir edə bilən işlərin aparılması, müəssisələrin, qurğuların və digər obyektlərin tikintisi və yenidən qurulması layihələrinin dövlət ekoloji ekspertizasının “Balıqçılıq haqqında” Azərbaycan Respublikası Qanununun 28-ci maddəsinə uyğun olaraq keçirilməsi;

 46.1.15. mədən işləri ilə əlaqədar tullantılardan səmərəli istifadənin, onların mühafizəsinin və uçotunun aparılmasının təmin olunması.

 46.2. Bu maddənin tələbləri pozularsa yerin təkindən istifadə üçün verilmiş hüquq qanunvericiliyə müvafiq olaraq müvafiq icra hakimiyyəti orqanının müəyyən etdiyi orqan (qurum) tərəfindən dayandırıla və ya ləğv edilə bilər.

##  Maddə 47. Yerin təkindən istifadə ilə əlaqədar işlərin təhlükəsiz görülməsinə aid əsas tələblər

 47.1. Yer təkinin geoloji öyrənilməsinə, istismar üzrə müəssisələrin, müxtəlif təyinatlı yeraltı qurğuların tikintisinə və istismarına ancaq onların təsir zonasında yerləşən əhalinin həyat və sağlamlığının təhlükəsizliyinin təmin edilməsi şərti ilə icazə verilir.

 47.2. Müvafiq icra hakimiyyəti orqanının müəyyən etdiyi orqanları (qurumları) və yer təkinin istifadəçiləri yer təkinin istifadəsi ilə əlaqədar işlərin təhlükəsiz görülməsi üzrə təsdiq edilmiş standartların (normativlərin, qaydaların) tələblərinin yerinə yetirilməsini təmin etməlidirlər.

 47.3. Müvafiq icra hakimiyyəti orqanının müəyyən etdiyi orqan (qurum) yerin təkindən istifadə ilə əlaqədar işlərin təhlükəsiz aparılması məsələlərinin dövlət tənzimlənməsini və nəzarət funksiyalarını həyata keçirir.

 47.4. Yerin təkindən istifadə ilə əlaqədar işlərin təhlükəsiz görülməsi üçün məsuliyyəti bilavasitə hüquqi şəxslərin qanuni təmsilçiləri və ya hüquqi şəxs yaratmadan sahibkarlıq fəaliyyəti ilə məşğul olan fiziki şəxslər daşıyırlar.

 47.5. Yerin təkindən istifadə ilə əlaqədar işlərin təhlükəsiz görülməsinin təmin edilməsinə aid əsas tələblər aşağıdakılardır:

 47.5.1. işə ancaq xüsusi ixtisas hazırlığı olan şəxslərin buraxılması;

 47.5.2. dağ-qazma və buruq işləri ilə məşğul olan şəxslərin xüsusi geyim və qorunma vasitələri ilə təmin edilməsi;

 47.5.3. təhlükəsizlik texnikası qaydalarının və sanitariya normalarının tələblərinə uyğun gələn maşın, avadanlıq və materialların tətbiq edilməsi;

 47.5.4. radioaktiv, partlayıcı maddələrdən və vasitələrdən düzgün istifadə edilməsi, onların lazımi qaydada uçotu, saxlanması və işlədilməsi;

 47.5.5. işlərin normal texnoloji rejiminin və təhlükəli halların proqnozlaşdırılmasının təmin olunması üçün müşahidələrin aparılması;

 47.5.6. mədən atmosferinin vəziyyətinə, orada oksigenin, zərərli və partlayış təhlükəli qazların və tozların miqdarına müntəzəm nəzarət;

 47.5.7. normal iş rejimlərində və qəza hallarında yerin təkindən istifadə ilə əlaqədar işlərin təsir zonasındakı əhalinin mühafizəsini təmin edən tədbirlərin hazırlanması və həyata keçirilməsi.

 47.6. Yer təkinin istifadəçiləri mədən xilasetmə, açıq neft və qaz fontanlarının qarşısını alan və onları ləğv edən dəstələr yaratmalı, yaxud müqavilə yolu ilə müvafiq xidmətlərdən istifadə etməlidirlər.

 47.7. Yerin təkindən istifadə ilə əlaqədar işlər aparan hüquqi şəxslərin qanuni təmsilçiləri və ya hüquqi şəxs yaratmadan sahibkarlıq fəaliyyəti ilə məşğul olan fiziki şəxslər, digər səlahiyyətli vəzifəli şəxslər, işçilərin, işlərin təsir zonasında yerləşən əhalinin həyat və sağlamlığına bilavasitə təhlükə yaranarkən, dərhal işləri dayandırıb insanların təhlükəsiz yerə keçirilməsini təmin etməli və müvafiq icra hakimiyyəti orqanının müəyyən etdiyi orqanlarına (qurumlarına) təcili məlumat verməlidirlər.

##  Maddə 48. Faydalı qazıntılar yerləşən sahələrdə tikinti işlərinin aparılması şərtləri

 48.1. Faydalı qazıntılar yerləşən sahələrdə yaşayış məntəqələrinin, sənaye komplekslərinin və digər təsərrüfat obyektlərinin layihələşdirilməsinə və tikintisinə dair işlərin aparılmasına, eləcə də həmin sahələrdə yeraltı qurğuların yerləşdirilməsinə istismarnın mümkünlüyünü və tikinti işlərinin iqtisadi cəhətdən məqsədəuyğunluğunu, habelə mədən işlərinin təhlükəsiz aparılmasını və yerli şəraiti nəzərə almaqla müvafiq icra hakimiyyəti orqanının müəyyən etdiyi orqan (qurum) tərəfindən icazə verilir.

 48.2. Yuxarıda göstərilən obyektlərin inşasına tikinti işləri aparılacaq sahənin altındakı yerin təkində faydalı qazıntılar olmadığı halda da müvafiq icra hakimiyyəti orqanının müəyyən etdiyi orqan (qurum) tərəfindən icazə verilir.

 48.3. Faydalı qazıntılar yerləşən sahələrdə özbaşına aparılan tikinti işləri, onlara qoyulan vəsait, tikililərin sökülməsinə və sahənin rekultivasiyasına çəkilən xərclər ödənilmədən dayandırılır.

##  Maddə 49. Istismar üzrə hasilat sahələrinin və istismarla əlaqədar olmayan yeraltı qurğuların ləğv edilməsi və konservasiyası

 49.1. Faydalı qazıntı ehtiyatı tükənmiş yer təki sahələri və istismarla əlaqədar olmayaraq artıq istifadə edilməyən yeraltı qurğular ləğv və ya konservasiya edilməlidir. Bu proses başa çatanadək yer təkinin istifadəçisi bu Qanunla onun öhdəsinə qoyulmuş məsuliyyəti daşıyır.

 49.2. Istismar üzrə hasilat sahələri tamamilə, ya da qismən ləğv və ya konservasiya edildikdə mədən qazmaları və buruq quyuları əhalinin həyat və sağlamlığının təhlükəsizliyini, ətraf mühitin, binaların və qurğuların mühafizəsini, konservasiya müddəti ərzində isə həmçinin yatağın, mədən qazmalarının və buruq quyularının salamatlığını təmin edən vəziyyətə gətirilməlidir.

 49.3. Istismar üzrə hasilat sahələri və ya onun bir hissəsi, eləcə də istismarla əlaqədar olmayan yeraltı qurğu ləğv və konservasiya edilərkən geoloji, markşeyder və digər sənədlər qanunvericiliklə müəyyən edilmiş qaydada saxlanılır.

 49.4. Istismar üzrə hasilat sahələrinin və ya istismarla əlaqədar olmayan yeraltı bişluğun ləğv və konservasiya edilməsi müvafiq icra hakimiyyəti orqanının müəyyən etdiyi orqan (qurum) tərəfindən ləğv və ya konservasiya haqqında akt imzalandıqdan sonra qüvvəyə minir.

##   Maddə 50. Xüsusi elmi və mədəni əhəmiyyətə malik yer təki sahələrinin mühafizəsi

 50.1. Xüsusi elmi və mədəni əhəmiyyətə malik nadir geoloji açılışlar, mineraloji törəmələr, paleontoloji obyektlər və yer təkinin bu qəbildən olan digər sahələri müəyyən olunmuş qaydada geoloji qoruqlar, dövlət yasaqlıqları, təbiət və mədəniyyət abidələri elan oluna bilər. Onların salamatlığına xələl gətirən hər hansı fəaliyyət qadağandır.

 50.2. Yerin təkindən istifadə zamanı elm və mədəniyyət üçün maraq doğuran nadir geoloji və mineraloji törəmələr, meteoritlər, paleontoloji, arxeoloji və digər obyektlər aşkar edilərkən yer təkinin istifadəçiləri işləri dayandırır, müvafiq icra hakimiyyəti orqanının müəyyən etdiyi orqana (quruma) bu barədə məlumat verir və “Tarix və mədəniyyət abidələrinin qorunması haqqında” Azərbaycan Respublikasının Qanununa uyğun olaraq tədbir görülür.

##  Maddə 51. Yerin təkindən istifadənin zərərli nəticələrinin aradan qaldırılması

51.1. Yerin təki istifadəçisi, bu qanunla başqa hal nəzərdə tutulmayıbsa, ona verilmiş yer təki sahəsində yer təkindən istifadə üzrə əməliyyatların zərərli nəticələrini aradan qaldırmağa borcludur.

51.2. Yerin təkindən istifadənin nəticələrinin aradan qaldırılması istehsal müəssisələrinin və torpaq sahələrinin əhalinin həyat və sağlamlığının təhlükəsizliyini, ətraf mühitin mühafizəsini təmin edən vəziyyətə gətirmək üçün, habelə yer təki istifadəçisinin üzərinə götürdüyü öhdəlikləri yerinə yetirməsi üçün Azərbaycan Respublikasının qanunvericiliyi ilə müəyyən edilmiş qaydada həyata keçirilən tədbirlərin məcmusudur.

51.3.Yer təki istifadəçisi yer təkindən istifadənin nəticələrinin tam və ya qismən aradan qaldırılması ilə bağlı yer təkindən istifadəçinin öhdəliyinin yerinə yetirilməsi üçün bu Qanunun müddəalarına uyğun olaraq yer təkindən istifadə müqaviləsinin yerinə yetirilməsi təminatı təqdim etməlidir.

 51.4. Bu təminat bank zəmanəti, akkreditiv, qiymətli kağızlar, nağd pul vəsaiti, depozitlər və siğorta ola bilər;

 51.5. Yer təkindən istifadə müqaviləsinin yerinə yetirilməsi təminatı müqavilə qiymətinin 10 faizi məbləğində müəyyənləşdirir.

51.6. Belə təminatın verilməsi yerin təkindən istifadənin nəticələrinin aradan qaldırılması öhdəliyindən azad etmir.

##  Maddə 52. Yer təki istifadəçilərinin hesabatlılığı

52.1. Yerin təkindən istifadəçilər bu Qanunda nəzərdə tutulmuş hallarda yerin təkindən istifadə ilə bağlı işlərə dair hər il üçün növbəti ilin ikinci ayından gec olmayaraq müvafiq icra hakimiyyəti orqanının müəyyən etdiyi orqana (quruma)  hesabat təqdim etməyə borcludurlar.

 52.2. Dövlət orqanına təqdim edilən hesabatlarda yer təkindən istifadəçinin müəyyən dövr (hesabat dövrü) üzrə fəaliyyətinin nəticələri haqqında məlumatlar əks etdirilir.

 52.3. Yerin təki istifadəçisi tərəfindən konkret məsələ üzrə görülmüş işlərin nəticəsi barədə dövlət orqanına məlumat vermək məqsədi ilə birdəfəlik hesabat verilir.

**9-cu fəsil**

**YER TƏKİNİN GEOLOJİ TƏDQİQİ**

##   Maddə 53. Yer təkinin geoloji tədqiqinə aid əsas tələblər

 53.1. Yer təkinin geoloji tədqiqinə aid əsas tələblər aşağıdakılardır:

 53.1.1. yer təkinin geoloji tədqiqinin elmi əsaslandırılması və səmərəliliyi;

 53.1.2. yer təkinin geoloji quruluşunun, kəşf edilmiş yataqların işlənilməsinin, eləcə də istismarla əlaqədar olmayan yeraltı qurğuların tikintisinin və istismarının mədən-texniki, hidrogeoloji, ekoloji şəraitinin dolğun öyrənilməsi;

 53.1.3. faydalı qazıntı ehtiyatlarının, onların komponentlərinin kəmiyyət və keyfiyyətinin dəqiqliyi, faydalı qazıntı yataqlarının geoloji-iqtisadi qiymətləndirilməsi;

 53.1.4.yer təkinin və ətraf mühitin mühafizəsi sahəsində qanunvericiliklə müəyyən edilmiş norma və standartlara əməl olunması;

 53.1.5. yer təkinin geoloji tədqiqinin faydalı qazıntıların əsassız itkisinə yol verməyən və onların lazımi keyfiyyətini təmin edən metod və üsullarla aparılması;

 53.1.6. yerin təkindən çıxarılan süxurların və faydalı qazıntıların ətraf mühitə zərərli təsir göstərməmək şərtilə yerləşdirilməsi;

 53.1.7. yataqların işlənilməsi və digər təsərrüfat məqsədləri üçün istifadə oluna biləcək kəşfiyyat mədən qazmalarının və quyularının qorunub saxlanılması, istifadəyə yararsız qazmaların və quyuların müəyyənləşdirilmiş qaydada ləğv edilməsi;

 53.1.8. yer təkinin geoloji tədqiqi prosesində əldə edilən, gələcəkdə yerin təkindən istifadəyə yararlı geoloji və texniki sənədlərin, kernin və faydalı qazıntı sınaqları dublikatlarının müəyyən olunmuş qaydada qorunub saxlanması.

##

##   Maddə 54. Dövlət uçotu və dövlət qeydiyyatı

 54.1. Yer təkinin geoloji öyrənilməsi, istismar, eləcə də onların çıxarılması ilə əlaqədar olmayan məqsədlər üçün verilən yer təki sahələri və onlarla əlaqədar müvafiq işlər dövlət uçotuna və dövlət qeydiyyatına alınır və müvafiq icra hakimiyyəti orqanının müəyyən etdiyi orqan (qurum) tərəfindən geoloji öyrənilmə statusu verilir. Dövlət qeydiyyatında olan yer təkinin geoloji öyrənilməsi və istifadəsinin bütün növlərini və vəziyyətini səciyyələndirən materialların (hesabat, xəritə, məlumat vərəqi və digər sənədlərin) dövlət uçotu aparılır.

 54.2. Dövlət uçotu və dövlət qeydiyyatı müvafiq icra hakimiyyəti orqanının müəyyən etdiyi orqan (qurum) tərəfindən vahid sistem üzrə aparılır.

 54.3. Dövlət qeydiyyatı olmadan və geoloji ayırma statusu verilmədən yerin təkindən istifadə ilə əlaqədar işlərin aparılması qadağandır.

 54.4. Tullantıların dövlət uçotunun aparılmasının məqsədi faydalı qazıntının çıxarılması zamanı texnoloji prosesə daxil olan kütlənin dəqiqləşdirilməsi, həmçinin sənayenin digər sahələrində istifadəyə yarayan, anbarlaşdırılmış və mühafizəsi təmin olunan kütlənin müəyyənləşdirilməsindən ibarətdir.

##   Maddə 55. Yer təkinin dövlət geoloji öyrənilməsi

 55.1. Azərbaycan Respublikasının mineral-xammal bazasının genişləndirilməsini və möhkəmləndirilməsini təmin etmək məqsədilə müntəzəm olaraq onun ərazisində yer təkinin dövlət geoloji öyrənilməsi həyata keçirilir.

 55.2. Dövlət geoloji öyrənilməsinin əsas məqsədi ölkə ərazisində, o cümlədən Xəzər dənizinin (gölünün) Azərbaycan Respublikasına mənsub bölməsində geoloji tədqiqatların və xəritəalma işlərinin aparılması, faydalı qazıntı yataqlarının axtarışı, qiymətləndirilməsi və kəşfiyyatı, yerin təkində baş verən proseslərin proqnozlaşdırılması, mineral-xammal bazası haqqında informasiyanın toplanması, sistemləşdirilməsi, saxlanılması və digər işlərin həyata keçirilməsindən ibarətdir.

##  Maddə 56. Faydalı qazıntı yataqlarının geoloji-iqtisadi qiymətləndirilməsi

 56.1. Faydalı qazıntı yataqlarının sənaye əhəmiyyətini, dağ-mədən-geoloji və digər şəraiti nəzərə alınmaqla onların səmərəli və təhlükəsiz işlədilməsi üsullarının müəyyən edilməsini, yer təkinin öyrənilməsinin dolğunluğunu, ondan kompleks istifadə olunmasını təmin etmək məqsədilə hər bir yatağın geoloji-iqtisadi qiymətləndirilməsi aparılır və mineral-xammal üçün kondisiyalar müəyyən edilir.

 56.2. Mineral-xammal üçün kondisiyalar əsas faydalı qazıntılardan, habelə onların tərkibində olan qiymətli komponentlərdən istifadə olunması nəzərə alınmaqla hazırlanır və yatağın sənaye ehtiyatlarının hesablanmasının əsasını təşkil edir.

 56.3. Ümumi yayılmış faydalı qazıntıların keyfiyyətinə verilən tələblər standartlarla və texniki şərtlərlə müəyyən olunur.

##  Maddə 57. Faydalı qazıntı yataqlarının geoloji-iqtisadi qiymətləndirilməsinin tәlәblәri və meyarları

 57.1. Geoloji-kəşfiyyat işlərinin axtarış-qiymətləndirmə, ilkin kəşfiyyat və dəqiq kəşfiyyatında faydalı qazıntı yataqlarının geoloji-iqtisadi qiymətləndirilməsi tələb olunur.

 57.2. Axtarış-qiymətləndirmə işləri nəticəsində faydalı qazıntı yatağının gələcəkdə sənaye əhəmiyyəti kəsb edə biləcəyini qiymətləndirən və R2 kateqoriyası üzrə ehtiyatların hesablanmasını əsaslandıran Texniki-İqtisadi Mülahizə (TİM) hazırlanır.

 57.3. İlkin kəşfiyyat işlərinin nəticəsi olaraq faydalı qazıntı yatağının sənaye əhəmiyyəti qiymətləndirilir, ehtiyatların R1+ R2 kateqoriyaları üzrə hesablanması üçün müvəqqəti kondisiya layihəsi tərtib edilir. Bütün bunlar faydalı qazıntı yatağında dəqiq kəşfiyyat işlərinin aparılmasını əsaslandıran Texniki-İqtisadi Məruzədə (TİM) və müvəqqəti kondisiya layihəsində öz əksini tapır .

 57.4. Dəqiq kəşfiyyat işləri nəticəsində isə faydalı qazıntı yatağının sənaye istismarına hazır olması müəyyən edilir və sənaye kateqoriyaları üzrə (R1) onun ehtiyatları hesablanır. Bu halda faydalı qazıntı yatağı üzrə Texniki-İqtisadi Əsaslandırma (TİƏ) və daimi kondisiya layihəsi hazırlanır və Faydalı Qazıntılar üzrə Komissiya tərəfindən dövlət geoloji ekspertizası keçirildikdən və təsdiq edildikdən sonra yataq üzrə faydalı qazıntının sənaye ehtiyatlarının hesablanmasında əsas götürülür.

 57.5. Texniki-İqtisadi Mülahizənin, Texniki-İqtisadi Məruzənin və Texniki-İqtisadi Əsaslandırmanın hazırlanmasına olan tələblər müvafiq təlimatlarla tənzimlənir.

 57.6. Faydalı qazıntı yataqlarının geoloji-iqtisadi qiymətləndirilməsi faydalı qazıntının növündən və yatağın tipindən asılı olaraq müxtəlif olub, aşağıdakı əsas texniki-iqtisadi göstəricilərdən (meyarlardan) ibarətdir:

 57.6.1. faydalı qazıntının ehtiyatları (kəşf edilmiş, sənaye və istismar), komponentlərin ehtiyatları, komponentlərin ehtiyatlarda orta miqdarı, itkilər və kasadlaşma;

 57.6.2. müəssisənin illik gücü (məhsulun növləri üzrə) və ehtiyatlarla təmin olunma müddəti;

 57.6.3. yataqüstü örtük süxurlarının əmsalı;

 57.6.4. xammalın zənginləşdirmə göstəriciləri;

 57.6.5. sənaye tikintisinə kapital qoyuluşu, kapital qoyuluşunun ödənilmə müddəti və ümumi kapital qoyuluşunun ödənilmə müddəti;

 57.6.6. faydalı qazıntının illik hasilatının bir tonuna (kub metr) düşən kapital qoyuluşunun xüsusi çəkisi, istehsalat fondları (əsas+dövriyyə), illik istismar xərcləri, faydalı qazıntının 1 tonuna (kub metr) düşən istismar xərcləri, əmtəə məhsulu vahidinin maya dəyəri, əmtəə məhsulu vahidinin topdan satış qiyməti, əmtəə məhsulunun dəyəri (illik və bütün istismar müddətinə), gəlir (illik və bütün istismar müddətinə) və istehsalat fondlarına rentabellik səviyyəsi.

 57.7. Faydalı qazıntıların növündən, yatağın tipindən, hasilatın texnoloji xüsusiyyətindən, xammalın emalı və əmtəə məhsulunun buraxılışından və yatağın istismarının konkret şərtlərindən asılı olaraq texniki-iqtisadi göstəricilərin siyahısı dəqiqləşdirilir.

##   Maddə 58. Yer təki sahələri haqqında geoloji informasiyanın və faydalı qazıntı ehtiyatlarının dövlət geoloji ekspertizası

 58.1. Yer təkinin faydalı qazıntı ehtiyatlarının səmərəli və kompleks işlənilməsini təmin etmək, yerin təkindən istifadə üçün ödənişi və istifadəyə verilən yer təki sahələrinin sərhədlərini müəyyən etmək məqsədilə mineral-xammal üçün kondisiyalar və kəşfiyyatı aparılmış yataqların faydalı qazıntı ehtiyatları dövlət geoloji ekspertizasından keçirilməlidir.

 58.2. Dövlət geoloji ekspertizası yatağın geoloji öyrənilməsinin bütün mərhələlərində aparıla bilər. Bu hallarda ekspertizaya təqdim olunan geoloji materiallar faydalı qazıntı ehtiyatlarının kəmiyyətini və keyfiyyətini, sənaye əhəmiyyətini, onların çıxarılmasının mədən-texniki, hidrogeoloji, ekoloji və digər şəraitini obyektiv qiymətləndirməyə imkan verməlidir.

 58.3. Istismarla əlaqədar olmayan, yeraltı qurğuların tikintisi və istismarı üçün yararlı olan yer təki sahələri haqqında geoloji informasiya da dövlət geoloji ekspertizasından keçirilməlidir. Həmin sahələrdən istifadəyə yalnız geoloji informasiyanın dövlət geoloji ekspertizası aparıldıqdan və təsdiq edildikdən sonra icazə verilir.

 58.4. İstifadəyə verilən yer təki sahələri haqqında geoloji informasiyanın və faydalı qazıntı ehtiyatlarının dövlət ekspertizası müvafiq icra hakimiyyəti orqanının müəyyən etdiyi orqanın (qurumun) müəyyən etdiyi qaydada həyata keçirilir.

  **Maddə 59. Faydalı qazıntı ehtiyatlarının təsdiq edilməsi və silinməsi**

##  59.1. Kəşf edilmiş faydalı qazıntı yataqlarının ehtiyatları və eləcə də yataqların istismarı zamanı əlavə kəşf edilmiş faydalı qazıntıların ehtiyatları dövlət geoloji ekspertizası aparıldıqdan sonra təsdiq edilir. Faydalı qazıntı ehtiyatları təsdiq edilərkən kəşf edilmiş ehtiyatların sənaye əhəmiyyəti, səhihliyi, kəmiyyəti, keyfiyyəti, yerləşmə şəraiti, öyrənilmə dərəcəsi və istismara hazır olması müəyyənləşdirilir.

 59.2. Kəşf olunmuş faydalı qazıntı ehtiyatının sənaye əhəmiyyəti barədə qərar onların dövlət balansında qeydiyyata alınmasına və uçotunun aparılmasına əsas verir.

 59.3. Yer təkinin faydalı qazıntılar çıxarılması üçün istifadəyə verilməsinə yalnız onların ehtiyatları təsdiq edildikdən sonra icazə verilir.

 59.4. Çıxarılmış faydalı qazıntılar, habelə çıxarılma prosesində sənaye əhəmiyyətini itirmiş, sonrakı geoloji öyrənilmə işləri və ya yataqların işlənilməsi zamanı təsdiq olunmamış faydalı qazıntı ehtiyatları müəyyən edilmiş qaydada, faydalı qazıntı ehtiyatlarının dövlət balansında müvafiq dəyişikliklər edilməklə, istismar işlərini aparan subyektin hesabından silinir.

##  Maddə 60. Yerin təki haqqında geoloji informasiya

 60.1. Yer təkinin geoloji quruluşu, orada olan faydalı qazıntılar, dağ-mədən şəraiti, həmçinin yer təkinin digər xassələri haqqında hesabatlarda, xəritələrdə və başqa materiallarda olan informasiya Azərbaycan Respublikasına mənsubdur.

 60.2. Yerin təki haqqında geoloji və digər informasiya üzərində mülkiyyət hüququ Azərbaycan Respublikasının qanunvericiliyi ilə müəyyən edilmiş qaydada qorunur.

 60.3. Əgər sifarişçinin müqavilə şərtləri ilə razılaşdırılmış kommersiya marağına toxunulmursa, icraçı, işlərin aparılması zamanı yerin təki haqqında əldə etdiyi informasiyadan elm və tədris fəaliyyətində istifadə etmək hüququna malikdir.

 60.4. Dövlət vəsaiti hesabına əldə edilmiş geoloji və digər informasiya müəyyən edilmiş formada dövlət geoloji informasiya fonduna verilir. Həmin informasiya fondda saxlanılır və sistemləşdirilir.

 60.5. Faydalı qazıntıların yataqlarının axtarışı və kəşfiyyatını öz vəsaiti hesabına aparmış yer təki istifadəçiləri yeni faydalı qazıntı yataqları kəşf etdikdə və həmin yataqlar başqa şəxslərin istifadəsinə verildikdə, o halda istifadə hüququnun əldə olunması ilə bağlı ödənilmiş ödənişin 20 (iyirmi) faizi, axtarış və kəşfiyyata sərf edilən vəsaitin 100 (yüz) faizindən az olmamaqla, geoloji öyrənmə işini aparmış hüquqi və ya fiziki şəxsin hesabına ödənilir.

 60.6. Öz maliyyə vəsaitləri hesabına yerin təki haqqında geoloji və digər informasiya hazırlayan təşkilatlar, müəssisələr və vətəndaşlar həmin informasiyanı dövlət geoloji informasiya fonduna verir və ondan istifadənin şərtlərini müəyyən edir.

 60.7. Geoloji informasiyadan istifadəyə görə ödənişin alınması qaydası müvafiq icra hakimiyyəti orqanının müəyyən etdiyi orqan (qurum) tərəfindən müəyyən edilir.

##  Maddə 61. Yerin təki haqqında geoloji informasiyadan istifadənin qaydası, şərtləri və haqqın alınması

 61.1. Yerin təki haqqında geoloji informasiya (bundan sonra - geoloji informasiya) Azərbaycan Respublikası ərazisində, o cümlədən Xəzər Dənizinin (gölünün) ona mənsub olan bölməsi daxilində yer təkinin öyrənilməsi üzrə geoloji planaalma, axtarış, kəşfiyyat, elmi-tədqiqat işləri və istismarı nəticəsində əldə edilən bütün geoloji, geofiziki, geokimyəvi, hidrogeoloji və mühəndis-geoloji, kompleks geoekoloji, aero və kosmogeoloji, yeraltı suların rejimi və balansı və zəlzələlərin proqnozlaşdırılmasına aid məlumatlardan ibarətdir

 61.2. Azərbaycan Respublikasının, habelə xarici ölkələrin hüquqi və fiziki şəxsləri qanunvericiliklə müəyyən edilmiş qaydada geoloji informasiyadan istifadə etmək hüququna malikdirlər.

 61.3. Geoloji informasiyadan istifadə etmək üçün hüquqi və fiziki şəxslər müvafiq icra hakimiyyəti orqanın müəyyən etdiyi orqana (quruma) “İnzibati icraat haqqında” Azərbaycan Respublikası Qanununun 29-cu və 30-cu maddələrində nəzərdə tutulmuş qaydada ərizə (bundan sonra-ərizə) təqdim edir.

 61.4. Geoloji informasiyadan istifadə üçün təqdim olunan ərizə müvafiq icra hakimiyyəti orqanın müəyyən etdiyi orqan (qurum) tərəfindən xüsusi kitabda qeydə alınmaqla qəbul edilir, 15 (on beş) təqvim gündən gec olmamaqla baxılır, çatışmazlıqlar  olmadıqda geoloji informasiyanın verilməsi barədə qərar qəbul edilir. Sifariş olunan geoloji informasiya ərizəçilərə ondan istifadəyə görə haqq müvafiq icra hakimiyyəti orqanın müəyyən etdiyi orqanın (qurumun) hesabına ödənildikdən 5 (beş) təqvim günü müddətində sifariş olunan geoloji informasiyanın yalnız surəti verilir. Ərizəçi haqqı ödənilmiş geoloji informasiyadan imtina etdiyi halda, informasiyanın hazırlanmasına çəkilən xərclər çıxılmaqla, qalmış məbləğ geri qaytarılır. Bu Qanunda göstərilən əsaslarla geoloji informasiyanın verilməsindən imtina olunduğu halda bu barədə ərizəçiyə imtinanın əsasları  göstərilməklə yazılı məlumat verilir.

 61.5. Ərizədə aşağıdakı məlumatlar göstərilməlidir:

 61.5.1. ərizəçinin müraciət etdiyi inzibati orqanın adı;

 61.5.2. ərizəçi fiziki şəxs olduqda soyadı, adı, atasının adı və fəaliyyət ünvanı,

 61.5.3. şəxsiyyətini təsdiq edən sənəddə və/və ya VÖEN-də (varsa) göstərilən məlumatlar;

 61.5.4. ərizə hüquqi şəxsin adından verildikdə onun adı, hüquqi ünvanı və VÖEN-də göstərilən məlumatlar;

 61.5.5. sifariş olunan geoloji informasiyanın siyahısı və ondan istifadə forması;

 61.5.6. ərizənin tərtib edildiyi tarix və ərizəçinin imzası, ərizəçinin telefonu, poçt ünvanı və olduğu halda elektron poçt ünvanı.

 61.6. Geoloji informasiyadan istifadə formaları aşağıdakılardır:

   61.6.1. geoloji informasiya ilə ümumi tanışlıq (köçürmə və çıxarışlar edilməsinə icazə verilməmək şərtilə);

 61.6.2 geoloji informasiyanın müəyyən hissələrinin surətinin çıxarılması və sifarişçiyə verilməsi;

 61.6.3. geoloji informasiyanın tam surətinin çıxarılması və sifarişçiyə verilməsi.

 61.7. Geoloji informasiyadan istifadənin şərtləri aşağıdakılardır:

 61.7.1. ərizəçi sifariş etdiyi geoloji informasiyadan istifadənin şərtləri ilə tanış olmalıdır;

 61.7.2. dövlət sirri olan geoloji informasiyadan istifadəyə Azərbaycan Respublikasının mövcud qanunvericiliyinə uyğun icazə verilir;

 61.7.3. öz maliyyə vəsaitləri hesabına yerin təki haqqında geoloji və digər informasiya hazırlayan təşkilatlar, müəssisələr və vətəndaşlar həmin informasiyanı dövlət geoloji informasiya fonduna verir və ondan istifadənin şərtlərini müəyyən edir;

 61.7.4. informasiyanın toplandığı, qeydə alındığı, saxlanıldığı, verildiyi və ondan istifadə olunduğu bütün mərhələlərdə məsul şəxslər onun məxfiliyini təmin etməlidirlər;

 61.7.5. ərizəçilər geoloji informasiyadan istifadənin bütün hallarında onun məxfiliyinin qorunmasını təmin etməlidir və üçüncü tərəfə ötürülə bilməzlər.

 61.8. Yerin təki haqqında geoloji informasiyadan istifadəyə görə ödəniş alınır. Ödənişin alınması qaydasını müvafiq icra hakimiyyəti orqanının müəyyən etdiyi orqan (qurum) müəyyənləşdirir. Öz maliyyə vəsaitləri hesabına yerin təki haqqında geoloji və digər informasiya hazırlayan təşkilatlar, müəssisələr və vətəndaşlar yalnız özlərinin əldə etdikləri geoloji informasiyadan ödənişsiz istifadə edirlər.

##

##  Maddə 62. Faydalı qazıntı ehtiyatlarının dövlət balansı, faydalı qazıntı yataqlarının və təzahürlərinin dövlət kadastrı və onların aparılması

 62.1. Faydalı qazıntı ehtiyatlarının dövlət balansı sənaye əhəmiyyətli yataqlar üzrə hər növ faydalı qazıntı ehtiyatlarının kəmiyyəti, keyfiyyəti, öyrənilmə dərəcəsi, onların yerləşməsi, sənayedə istifadə dərəcəsi, istismar, itkisi və kəşf edilmiş faydalı qazıntı ehtiyatları ilə sənayenin təmin edilməsi haqqında məlumatları özündə əks etdirir və mineral-xammal bazasının vəziyyətinin uçotu məqsədilə aparılır.

 62.2. Faydalı qazıntı yataqlarının və təzahürlərinin dövlət kadastrı, hər bir yataq üzrə əsas və yanakı faydalı qazıntı ehtiyatlarının kəmiyyətini və keyfiyyətini, onlarda olan komponentlərin miqdarını, yataqların işlənməsinin mədən-texniki, hidrogeoloji, ekoloji şəraitini və geoloji-iqtisadi qiymətləndirilməsini səciyyələndirən məlumatları, eləcə də hər bir faydalı qazıntı təzahürünə dair məlumatları özündə birləşdirməlidir.

 62.3. Dövlət kadastrı faydalı qazıntı yataqlarının kompleks istifadəsi, onların işlənilməsi ilə əlaqədar infrastrukturun səmərəli inkişafı və yerləşdirilməsi məqsədi ilə aparılır.

 62.4. Faydalı qazıntı ehtiyatlarının dövlət balansı və faydalı qazıntı yataqlarının və təzahürlərinin dövlət kadastrı yer təkinin geoloji öyrənilməsi və faydalı qazıntı yataqlarının istismarı ilə məşğul olan yerin təki istifadəçilərinin dövlət geoloji informasiya fonduna təqdim etdikləri hesabatlar əsasında müvafiq icra hakimiyyəti orqanının müəyyən etdiyi orqan (qurum) tərəfindən tərtib edilir və aparılır.

##  Maddə 63. Faydalı qazıntı yataqlarının kəşfçiləri

 63.1. Əvvəllər məlum olmayan sənaye əhəmiyyətli faydalı qazıntı yatağı, habelə məlum yataqda onun sənaye əhəmiyyətini xeyli artıran əlavə faydalı qazıntı ehtiyatları və ya yeni mineral-xammalın olması ehtimalını elmi əsaslandıran və aşkara çıxaran şəxslər kəşfçilər hesab edilirlər.

 63.2. Fiziki şəxslərin mükafatlandırılmasına onların faydalı qazıntı yatağının aşkar edilməsi barədə təqdim olunmuş müraciətlərinə əsasən baxılır.

 63.3. Faydalı qazıntı yataqlarının kəşfçilərinin  mükafatlandırılması qaydasını Azərbaycan Respublikasının müvafiq icra hakimiyyəti orqanının müəyyən etdiyi orqan (qurum) müəyyən edir.

**10-cu fəsil**

**YERİN TƏKİNDƏN İSTİFADƏNİN İQTİSADİ MEXANİZMLƏRİ**

##  Maddə 64. Yerin təkindən istifadəyə görə ödəmə sistemi

 64.1. Azərbaycan Respublikası ərazisində yerin təkindən istifadə, bu Qanunun 73-cü maddəsində nəzərdə tutulmuş hallar istisna olmaqla, ödənişlidir.

 64.2. Yerin təkindən istifadəyə görə ödənişlər aşağıdakılardır:

 64.2.1. geoloji öyrənilmə, axtarış və kəşfiyyat işləri üçün yerin təkindən istifadəyə verilməsinə görə ödəniş;

 64.2.2. yer təki sahələrinin faydalı qazıntı çıxarılması və faydalı qazıntı ilə əlaqədar olmayan yeraltı qurğuların yaradılması, istismarı məqsədi ilə istifadəyə verilməsinə görə ödəniş;

 64.2.3. geoloji öyrənilmə və yerin təkinin istismarına icazələrin alınması üçün dövlət rüsumu;

 64.2.4. müsabiqə və ya hərracda iştirak haqqı və beh məbləği;

 64.2.5. mineral-xammal bazasının bərpasına ayırmalar;

 64.2.6. dəniz dibi sahələrindən və akvatoriyasından istifadəyə görə ödəniş;

 64.2.7.  istehsalat tullantılarından istifadəyə görə ödəniş.

 64.2.8. mədən vergisi;

 64.3. Yer təkindən istifadəyə görə ödənişlərin miqdarı və alınması qaydası müvafiq icra hakimiyyəti orqanının müəyyən etdiyi orqan (qurum) tərəfindən müəyyən edilir.

##  Maddə 65. Geoloji öyrənilmə, axtarış və kəşfiyyat işləri üçün yerin təkinin istifadəyə verilməsinə görə ödəniş

 Dövlət layihələri istisna olmaqla, geoloji öyrənmə və faydalı qazıntıların axtarışı və kəşfiyyatı işlərinə görə ödəniş Mineral xammal bazasının bərpası fonduna ödənilir.

##  Maddə 66. Yer təki sahələrinin faydalı qazıntı çıxarılması və faydalı qazıntı ilə əlaqədar olmayan yeraltı qurğuların yaradılması, istismarı məqsədi ilə istifadəyə verilməsinə görə ödəniş

 66.1.Əlvan, qiymətli (nəcib) metalların filizləri, qiymətli daşların, nadir metal və səpinti elementlərinin çıxarılması istisna olmaqla, yer təki sahələri faydalı qazıntı çıxarılması üçün istifadəyə verildikdə sahənin mövcud faydalı qazıntı ehtiyatına münasibətdə həmin ehtiyata görə ödəniləcək mədən vergisinin 10% miqdarında ödənişin miqdarı müvafiq icra hakimiyyəti orqanının müəyyən etdiyi orqanı (qurumu)  tərəfindən müəyyən edilir.

 66.2. Aşağı səmərəyə malik istismarna görə ödənişin miqdarı müvafiq icra hakimiyyəti orqanının müəyyən etdiyi orqanı (qurumu) tərəfindən ehtiyata görə ödəniləcək mədən vergisinin 5% miqdarına qədər azaldıla bilər.

 66.3. Yer təki sahəsini ödənişli əsaslarla əldə etmiş şəxsə verilmiş istifadə hüququ ləğv edildikdə və həmin yer təki sahəsi hərrac (müsabiqə) vasitəsi ilə yenidən istifadəyə verildikdə hərracdan (müsabiqədən) əldə edilən gəlirin bir hissəsi həmin şəxsin yer təki sahəsini əldə etmək üçün ödədiyi ödənişin qalığı hərracın keçirilməsinə çəkilmiş xərc çıxılmaqla geri qaytarılır. Ödəniş sahə yenidən istifadəyə verilənədək geri qaytarılmır.Ödənişin qalığı istifadə edilmiş ehtiyat həcminə uyğun ödəniş çıxılmaqla sahənin qalıq ehtiyatına münasibətdə hesablanır.

 66.4. İstismarla əlaqədar olmayan yeraltı qurğuların (tunellər, anbarların) inşası və istismarı məqsədi ilə yer təki sahələri verildikdə ödəniş inşa edilən yeraltı qurğuların smeta dəyərinin 0.5% miqdarında müvafiq icra hakimiyyəti orqanının müəyyən etdiyi orqanı (qurumu) tərəfindən müəyyən edilir.

##   Maddə 67. Müsabiqə və ya hərracda iştirak haqqı və beh məbləği

 67.1. Yer təki sahələrinin istifadəyə verilməsi məqsədi ilə keçirilən müsabiqə və ya hərracda iştirak etmək istəyən şəxslər iştirak haqqı və beh məbləğini ödəyir.

##   Maddə 68. Mineral-xammal bazasının bərpasına ayırma

 68.1. Mineral-xammal bazasının bərpasına ayırmalar faydalı qazıntı növlərinin çıxarılmasına, mineral və texnogen törəmələrdən istifadəyə görə yer təki istifadəçilərindən alınır.

 68.2. Faydalı qazıntıların yataqlarının axtarışı və ya kəşfiyyatını öz vəsaiti hesabına aparmış, yer təki istifadəçiləri həmin yataqları istismar edərkən mineral-xammal bazasının bərpasına ayırmaları axtarışı və kəşfiyyatını çəkilmiş xərclər məbləğində ödəməkdən azad edilirlər.

##  Maddə 69.  Dəniz dibi sahələrindən və akvatoriyasından istifadəyə görə ödəniş

 69.1. Dəniz dibi sahələrindən və akvatoriyasından istifadəyə görə ödəniş dəniz şəraitində faydalı qazıntı yataqlarının axtarışı və kəşfiyyatı, eləcə də istismarla əlaqədar olmayan yeraltı qurğuların tikintisi və istismarına görə ödənilir.

##  Maddə 70. Mineral Xammal Bazasının Bərpası üzrə Dövlət Fondu

 70.1. Mineral Xammal Bazasının Bərpası üzrə Dövlət Fondunun yaradılmasında məqsəd yer təkinin geoloji öyrənilməsi, mineral xammal bazasının bərpası, yer təkinin mühafizəsi sahəsində tədbirlərin görülməsi, ona vurulan zərərin aradan qaldırılması, mineral-xammal sahəsinin inkişafının təmin edilməsi, yer təkinin geoloji öyrənilməsi və başqa tədbirlərin maliyyələşdirilməsi üçün yaradılır.

 70.2. Mineral Xammal Bazasının Bərpası üzrə Dövlət Fondu mineral-xammal bazasının bərpasına yönəldilmiş ayırmalar, dəniz dibi sahələrindən və akvatoriyasından istifadəyə görə ödəniş, yerin təki haqqında qanunvericiliyin pozulmasına görə alınan cərimələr, yerin təkindən istifadə qaydalarının pozulması nəticəsində ətraf mühitə vurulan ziyana görə ödənişlər, qrantlar və könüllü ianələr, Azərbaycan Respublikasının qanunvericiliyi ilə nəzərdə tutulan başqa daxilolmalar hesabına təşkil olunur.

 70.3. Mineral Xammal Bazasının Bərpası üzrə Dövlət Fondunun Əsasnaməsi müvafiq icra hakimiyyəti orqanının müəyyən etdiyi orqan (qurum) tərəfindən müəyyən edilir.

 70.4. Mineral Xammal Bazasının Bərpası üzrə Dövlət Fondunun vəsaitləri təyinatı üzrə istifadə olunmalıdır və onların başqa məqsədlər üçün xərclənməsinə yol verilmir. Həmin vəsaitlərin təyinatı üzrə istifadə edilməməsinə görə vəzifəli şəxslər Azərbaycan Respublikasının Cinayət Məcəlləsinə və Azərbaycan Respublikasının İnzibati Xətalar Məcəlləsinə uyğun olaraq məsuliyyət daşıyırlar.

##  Maddə 71. Yerin təkindən istifadəyə görə ödənişin formaları

 71.1. Yerin təkindən istifadəyə görə ödənişlər, onların növlərindən asılı olaraq aşağıdakı formalarda verilə bilər:

 71.1.1. pul ödənişləri;

 71.1.2. çıxarılan mineral-xammalın və ya istifadəçi tərəfindən istehsal olunan digər məhsulların bir hissəsi;

 71.2. Yerin təkindən istifadəyə görə ödənişlərin əvəzinə istifadəçidən kommersiya sirri sayılan məlumatların tələb edilməsinə yol verilmir.

##  Maddə 72. Yerin təkindən istifadəyə görə ödənişlərdə istisnalar

 72.1. Azərbaycan Respublikasında yerin təkindən istifadəyə görə ödəmələrdə istisnalar aşağıdakı hallarda tətbiq edilir:

 72.1.1. hüquqi və fiziki şəxslərin mülkiyyətində olan və ya icarəyə götürülmüş torpaq sahəsində öz ehtiyaclarının ödənilməsi üçün müəyyən olunmuş qaydada ümumi yayılmış faydalı qazıntılar və təzyiqsiz yeraltı sular hasil edildikdə;

 72.1.2. yer təkinin öyrənilməsinə dair elmi-tədqiqat və dövlət proqramları ilə aparılan geoloji işlər, zəlzələlərin proqnozlaşdırılması, mühəndis-geoloji araşdırmalar, geoekoloji tədqiqatlar, yeraltı suların rejiminə və balansına nəzarət, eləcə də yerin təkinin bütövlüyünü pozmamaqla görülən digər işlər, bu Qanunda qeyd edilən xüsusi mühafizə edilən geoloji obyektlərin yaradılması üçün işlər aparıldıqda.

 72.1.3. Mürəkkəb mədən-geoloji şəraitdə yerləşən, yaxud aşağı keyfiyyətə malik, o cümlədən çətin çıxarılan, kondisiyaya uyğun olmayan, faydalı qazıntıların əvvəl dövlət balansından silinmiş ehtiyatlarını saxlayan yataqların istifadə edilməsini, örtük və yan süxurlardan, mədən və onunla əlaqədar emal tullantılarından istifadəni, eləcə də əsas və yanakı komponentlərin istehsalını, ekoloji cəhətdən təhlükəsiz texnologiyaların tətbiqini həvəsləndirmək məqsədilə yer təkinin istifadəçiləri yerin təkindən istifadəyə görə ödənişlərdən qismən azad oluna bilərlər.

##  Maddə 73. Aşağı keyfiyyətə və səmərəyə malik faydalı qazıntı yataqlarının istismarına görə güzəştlər

 73.1. Aşağı keyfiyyətə və səmərəyə malik faydalı qazıntı yataqlarının istismarına görə güzəştlər aşağıdakı hallarda verilir:

 73.1.1. kəşf edilmiş ehtiyatların səmərəli istifadəsi qaydasının pozulması ilə əlaqədar olmayan və az rast gələn faydalı qazıntılar aşağı iqtisadi səmərəlik şəraitində çıxarılarsa;

 73.1.2. yatağın zəngin sahələrinin seçmə üsulu ilə işlədilməsi nəticəsində faydalı qazıntının keyfiyyətinin pisləşməsi halları istisna edilməklə, aşağı keyfiyyətli qalıq ehtiyatlardan faydalı qazıntı hasil edilərsə.

 73.2. Bu güzəştlər müvafiq icra hakimiyyəti orqanının müəyyən etdiyi orqan (qurum) tərəfindən müəyyən edilir.

##  Maddə 74. Yerin təkindən istifadəyə görə ödənişlərin hesablanmasına və ödənilməsinə nəzarət

 74.1. Yerin təkindən istifadəyə görə ödənişlərin hesablanmasına və ödənilməsinə nəzarət, hesabatların vaxtında təqdim edilməməsinə, hesablanmış yerin təkindən istifadəyə görə ödənişlərin azaldılmasına və ya yayındırılmasına görə maliyyə sanksiyalarının tətbiqi, yerin təkindən istifadə üzrə yaranmış borcların alınması, yerin təkindən istifadəyə görə ödənişlərin vaxtında ödənilməməsinə görə faizlərin hesablanması və artıq ödənilmiş yerin təkindən istifadəyə görə ödənişlərin qaytarılması Azərbaycan Respublikasının Vergi Məcəlləsində vergilər üzrə müəyyən olunmuş qaydada həyata keçirilir.

**11-ci fəsil**

**YEKUN MÜDDƏALAR**

##  Maddə 75. Bu Qanunun pozulmasına görə məsuliyyət

 75.1. Bu Qanunun tələblərinin pozulması Azərbaycan Respublikasının Mülki Məcəlləsində, Azərbaycan Respublikasının İnzibati Xətalar Məcəlləsində və Azərbaycan Respublikasının Cinayət Məcəlləsində nəzərdə tutulmuş hallarda məsuliyyətə səbəb olur.

##  Maddə 76. Bu Qanuna uyğun olaraq müəyyən edilmiş tələblərin pozulmasına görə tətbiq edilən maliyyə sanksiyalarından (faizlərdən) daxilolmalar

  76.1. Bu Qanunun tələblərinin pozulmasına görə Azərbaycan Respublikasının Vergi Məcəlləsinə əsasən vergi orqanları tərəfindən tətbiq edilən maliyyə sanksiyası məbləğinin 43 faizi və yerin təkindən istifadəyə görə ödənişlərin gecikdirilməsinə görə hesablanan faiz məbləğinin 23 faizi müvafiq icra hakimiyyəti orqanının müəyyən etdiyi orqanın (qurumun) maddi-texniki bazasını və işçilərinin sosial müdafiəsini gücləndirmək məqsədilə müvafiq icra hakimiyyəti orqanının müəyyən etdiyi orqanın (qurumun) hesabına köçürülür. Bu vəsaitin bölgüsü və ondan istifadə qaydası müvafiq icra hakimiyyəti orqanının müəyyən etdiyi orqan (qurum) tərəfindən müəyyən olunur.

##   Maddə 77. İcazə sənədi ilə ayrılmayan yer təki sahəsindən istismar nəticəsində dövlətə vurulmuş ziyanın ödənilməsi

 77.1. İcazə sənədi ilə ayrılmayan yer təki sahəsindən istismar nəticəsində dövlətə vurulmuş maddi ziyan müvafiq icra hakimiyyəti orqanının müəyyən etdiyi orqan (qurum) tərəfindən yerin təkindən icazəsiz çıxarılmış faydalı qazıntıların həcminə görə hesablanır.

 77.2. Müvafiq icra hakimiyyəti orqanının müəyyən etdiyi orqanın (qurumun) icazəsi olmadan şəxs tərəfindən faydalı qazıntı çıxarılması müəyyən edildikdən 45 gün ərzində dövlətə vurulmuş ziyanın ödənilməsi ilə bağlı qərar ziyan vuranın ünvanına göndərilir. Müvafiq icra hakimiyyəti orqanının müəyyən etdiyi orqanın (qurumun) tərəfindən dövlətə vurulmuş maddi ziyanın hesablanması barədə qəbul edilən qərar inzibati akt hesab olunur və məcburi icra olunmalıdır. Dövlətə vurulmuş maddi ziyan müvafiq icra hakimiyyəti orqanınının tələbi ilə könüllü ödənildikdə qanunvericiliyə uyğun hesablanmış ziyan məbləğinin 10 faiz miqdarında güzəşt edilir.

 77.3. Dövlətə vurulmuş maddi ziyanın ödənilməsi ilə bağlı Müvafiq icra hakimiyyəti orqanının müəyyən etdiyi orqanı (qurumu) tərəfindən zərurət yarandıqda inzibati məhkəmədə iddia qaldırılır.

 77.4. Azərbaycan Respublikasında yayılmış faydalı qazıntı yataqlarının qanunsuz işlənməsi nəticəsində dəymiş ziyana görə normativlər müvafiq icra hakimiyyəti orqanının müəyyən etdiyi orqan (qurum) tərəfindən müəyyən edilir. Normativlərə əsasən hesablanmış maddi ziyan məbləği Mineral-xammal Bazasının Bərpası üzrə Dövlət Fonduna ödənilir.

##   Maddə 78. Yerin təkindən istifadə qaydalarının pozulması nəticəsində ətraf mühitə vurulan ziyan

 78.1. Yer təkinin təbii xassələrini pozmaqda təqsiri olan, yaxud yerin təkindən istifadə imkanlarını qismən və ya tamamilə istisna edən şəraiti yaradan şəxslərin fəaliyyəti nəticəsində yer təkinə, ətraf mühitə vurulmuş ziyan onların vəsaiti hesabına ödənilir.

 78.2. Bu Qanunun 78-cü maddəsinin 1-ci hissəsində qeyd olunan pozuntuya yol verən, habelə faydalı qazıntı yataqlarının zəngin sahələrinin seçmə üsulla hasilatını aparan, eləcə də yerin təkindən istifadə imkanlarını qismən və ya tamamilə istisna edən şəraiti yaradan, yaxud yatağın korlanmasına səbəb olan hərəkətlərdə təqsiri olan yer təki istifadəçisinin fəaliyyəti nəticəsində dövlətə vurulmuş ziyan istifadəçinin vəsaiti hesabına ödənilir.

 78.3. Ziyanın ödənilməsi tərəflərin razılığı ilə yer təkinin pozulmuş təbii xassələrinin bərpası üzrə işlərin görülməsi ilə əvəz edilə bilər.

 78.4. Özbaşına yerin təkindən istifadə və faydalı qazıntı yataqları yerləşən sahələrdə aparılmış tikinti işləri çəkilmiş məsrəflər ödənilmədən dayandırılır.

 78.5. Yerin təkindən istifadə qaydalarının pozulması nəticəsində ətraf mühitə vurulan ziyanın əvəzi Mineral-xammal Bazasının Bərpası üzrə Dövlət Fonduna ödənilir.

**İlham ƏLİYEV,**

**Azərbaycan Respublikasının Prezidenti**

Bakı şəhəri, \_\_ \_\_\_\_\_ 2022-ci il

 № \_\_\_\_\_\_